ועדת המדע והטכנולוגיה, כנסת 23, פרוטוקול מספר 18, 2020-10-20 10:00

עינב קאבלה: בוקר טוב, היום ב' בחשון תשפ"א, 20 לאוקטובר 2020.

עינב קאבלה: אני מתכבדת לפתוח את ישיבת ועדת המדע והטכנולוגיה בנושא: האצת השירותים הדיגיטליים לאזרח (החלטת ממשלה 260).

עינב קאבלה: היום נתמקד בפיקוח אחרי השירותים הדיגיטליים של רשות המסים והמוסד לביטוח לאומי.

עינב קאבלה: מכבדים אותנו בנוכחותם היום, קודם כול, ראש רשות המסים וממלא מקום מנכ"ל משרד האוצר מר ערן יעקב.

עינב קאבלה: עוד כמה דקות יצטרף אלינו גם מנכ"ל המוסד לביטוח לאומי מר מאיר שפיגלר וראש רשות התקשוב מר שחר ברכה עם הצוות שלו.

עינב קאבלה: שלום, יוגב.

עינב קאבלה: אני מודה לכם על הנכונות לבוא ולהשתתף בישיבה.

עינב קאבלה: מהיכרות קודמת אני גם יודעת על פועלכם בנושאים אחרים, ושבאמת חשוב לכל אחד מכם השירות לאזרח, טיב השירות והיעילות שלו.

עינב קאבלה: לכן, אני באמת שמחה שהסכמתם לקחת חלק בישיבה, וכמובן יתר המשתתפים.

עינב קאבלה: בראשית ספטמבר ערכנו כאן בוועדה דיון בהמשך לפנייתו של חבר הכנסת איתן גינזבורג בנושא: ריכוז והצגת כל המידע באזור האישי הממשלתי.

עינב קאבלה: במסגרתו קיבלנו סקירה רחבה וכללית של רשות התקשוב הממשלתי ועל אתר השירותים הממשלתיים, הפלטפורמות שנבנות ושצפויות גם קדימה, בהמשך להחלטות הממשלה בנושא.

עינב קאבלה: בישיבה עלו גם שאלות שנגעו לרשות המסים וגם למוסד לביטוח לאומי והרגשנו שהדיון לא מוצה, גם מבחינת היקף הזמן.

עינב קאבלה: אזכיר שבאותה ישיבה מפורסמת פרצה שריפה באולם הסמוך, ואומנם הכול הסתיים בשלום, אבל היא יצרה הפסקה משמעותית בפרק הזמן שהקדשנו לוועדה, והדיון גם לא מוצה מבחינת ההתייחסות שניתנה מצד הגופים בהם אנחנו עוסקים היום, כדי להבין ולתת מענה לשירות הדיגיטלי שהם מספקים לאזרחים.

עינב קאבלה: כמובן שהגופים האלה הם מרכזיים, משמעותיים, עתירי שירות לאזרחים ומאוד מאוד חשובים.

עינב קאבלה: לכן, סברתי כי נכון לקיים את הדיון הנוכחי בהקשר הספציפי של רשות המסים ושל המוסד לביטוח הלאומי.

עינב קאבלה: כאמור, אני שמחה שהעומדים בראש הגופים האלה הסכימו לקחת חלק בדיון והגיעו והם משתתפים בדיון הזה במטרה להתייחס לשירותים הדיגיטליים הניתנים לציבור האזרחים לקיום החלטת הממשלה 260, וגם לענות על שאלות שעלו גם בישיבה הקודמת ושיעלו היום.

עינב קאבלה: בשביל לייעל את הדיון, אציין ממש בקצרה כמה נקודות המצריכות התייחסות, ושעלו בנוגע לנושא הדיון בישיבה הקודמת: ראשית, כמובן נושא ההזדהות האחידה.

עינב קאבלה: בסוף כשאזרח נכנס לקבל שירות, הוא רואה לנגד עיניו מערכת ממשלתית אחת, והוא לא יודע, והוא גם לא נדרש לדעת, לעשות הבחנה בין יחידה כזו לאחרת, משרד כזה או אחר.

עינב קאבלה: בישיבה הקודמת עלתה הנקודה שאזרחים הנכנסים למערכת gov.il לא מוצאים נתונים על רשות המסים, והם נדרשים להתחבר לשתי מערכות נפרדות.

עינב קאבלה: אני יודעת שהיום, בתקופת המענקים, המשמעות של זה היא הרבה יותר גדולה וכבדה לאזרח שלא יכול למצוא באזור האישי איזשהו קישור שיוביל אותו לאזור המתאים הקשור למענקים.

עינב קאבלה: קיים הנושא של ask once - פעם אחת בלבד, כדי לאפשר שירותים אחודים לאזרח באופן שיקל על הנטל הבירוקרטי שמוטל עליו כל פעם שהוא צריך להתמודד עם שירות ממשלתי, אם זה במימוש זכות או קיום חובה.

עינב קאבלה: ישנן סוגיות נוספות ואני מניחה שניגע בהן בהמשך.

עינב קאבלה: אני באמת שמחה לפנות לראש רשות המסים מר ערן יעקב שנמצא איתנו בזום.

עינב קאבלה: מר יעקב, זו הזדמנות לברך אותך על בואך אלינו לוועדה ועל המינוי החדש כממלא מקום מנכ"ל משרד האוצר – ברכות מאיתנו.

עינב קאבלה: ערן עדיין לא נמצא איתנו.

עינב קאבלה: חברי חבר הכנסת קוז'ינוב, אני שמחה על בואך.

עינב קאבלה: אני מניחה שתרצה להתייחס בהמשך לדברים.

אנדרי קוז'ינוב: כמובן, אבל כהרגלנו נקשיב ונלמד.

עינב קאבלה: יש חברי כנסת שמבקשים לדבר בהתחלה ואני מאפשרת את הזכות.

עינב קאבלה: בכל מקרה, אני מציעה שקודם נקשיב לאנשי המקצוע שכיבדו אותנו בנוכחותם.

עינב קאבלה: אתה צודק שעדיף שנשמע קודם ואז נבין ונשאל שאלות בהתאם.

עינב קאבלה: שחר ברכה, בבקשה.

שחר ברכה: אני מברך על הדיון הזה, זו החלטה מאוד חשובה בתקופה כזו, ובכלל נושא האצת השירותים הדיגיטליים לאזרחים ושיפור השירות הממשלתי שאנחנו נותנים, בדגש וכשהמיקוד שלנו הוא על בעלי העסקים ובהם גם החברות וגם העוסקים.

שחר ברכה: החלטת הממשלה ומימושה מתקדם כל הזמן.

שחר ברכה: גם במהלך החופשה היו צוותים שעבדו והתקדמו כי הזמן הוא דחוף וקצוב ומאוד קצר.

שחר ברכה: גם בהקשרים של רשות המסים והביטוח הלאומי יש פגישות בדרגים הבכירים ביותר על מנת להניע את המהלכים.

שחר ברכה: נרקמים שיתופי פעולה סביב כל הנושאים של ההחלטה.

שחר ברכה: השלב הראשון של ההחלטה, שהיעד שלו היה הכי מהיר - הקמת האזור העסקי, למעשה כבר מומש ועלה.

שחר ברכה: זו התשתית שעליה ייבנו כל השירותים העסקיים ועליה נפרט בהמשך.

עינב קאבלה: מאיר שפיגלר, אני מברכת על בואך – תודה רבה.

עינב קאבלה: בפתיחה שלי ציינתי שאני מודה לכם ושמחה על כך שהיית מוכן לבוא ולדון בנושא שעומד היום על סדר-היום.

מאיר שפיגלר: בחפץ לב.

עינב קאבלה: ראש רשות המסים עדיין לא נמצא איתנו ולכן נתחיל איתך מנכ"ל הביטוח הלאומי.

עינב קאבלה: עשינו ישיבה קודמת בחודש ספטמבר שעסקה בריכוז והצגת המידע באזור האישי הממשלתי, והדיון נבע משאלות ותלונות שהגיעו על כך שיש קושי בהתנהלות מול האתרים השונים שיש בהם לאו דווקא הזדהות אחידה.

עינב קאבלה: על אף שאני מבינה שמשפטית זה תאגיד סטטוטורי וכו', בסוף האזרח רואה לנגד עיניו את המדינה ומצפה לקבל שירותים בצורה יעילה וללא בירוקרטיה מסובכת, ולכן אנחנו עושים את הדיון הממוקד הזה.

עינב קאבלה: אדוני, התייחסותך, בבקשה.

מאיר שפיגלר: קודם כול, תודה רבה, כבוד היושבת-ראש.

מאיר שפיגלר: הגעתי לכאן בחפץ לב מלא ולא מתוך כורח.

מאיר שפיגלר: זה חלק מהמדיניות של הביטוח הלאומי באשר היא, שהדברים יהיו שקופים, גלויים.

מאיר שפיגלר: אנחנו לא מסתירים דבר וחצי דבר ולא מנסים לכאורה להצדיק בצורה רוויית מניפולציות וספקולציות מצבים בעייתיים איתם אנחנו מתמודדים.

מאיר שפיגלר: קודם כול, יש לנו בעיה אמיתית מאז פרוץ נגיף הקורונה עם היכולת שלנו לתת מענה מהיר לכל מי שפונה למוקד הטלפוני של הביטוח הלאומי – זו האמת.

מאיר שפיגלר: אנחנו כל הזמן שוקדים על מה ניתן לעשות כמה שיותר מהר מכיוון שאין לנו שום כוונה לחכות לקוביד 34.

מאיר שפיגלר: אנחנו צריכים לתת כעת מענה לאנשים ולכל מי שרק פונה, כי נקודת המוצא שלנו היא שלזה שפונה יש כנראה מה לעשות בזמן שלו, והוא פונה כי כנראה אין לו ברירה והוא נמצא במצוקה, ואנחנו צריכים לתת לו מענה.

מאיר שפיגלר: קודם כול, זו חובה שלנו וזו זכות שלו.

מאיר שפיגלר: תיכף אפרט במה הדברים אמורים.

מאיר שפיגלר: היקף השינויים שמעוגנים גם בחקיקה, גם בהסכמים בין הביטוח הלאומי לבין משרד האוצר, במהלך שמונת החודשים האחרונים הוא בלתי נתפס בעליל.

מאיר שפיגלר: זה היקף אדיר של פעילות שכרוכה בשינויים מערכתיים שלנו בתחום המחשוב, והכי חשוב זה שהיא גוררת הצפה של פניות למוקד הטלפוני ולסניפים.

מאיר שפיגלר: מדוע?

מאיר שפיגלר: אתן לך דוגמא מעכשיו.

מאיר שפיגלר: רק אתמול בוועדת העבודה והרווחה עלתה הפעימה השלישית הנקודתית בנושא הרפורמה בנכים.

מאיר שפיגלר: שבוע לפני כן דיברו על זה ואנחנו מוצפים - עדיין לא הייתה החלטה - בשאלות מי מקבל, מה מקבל, כמה מקבל.

מאיר שפיגלר: יש סדר גודל של בערך 360,000 נכים מסוגים שונים.

מאיר שפיגלר: תארי לך שעשירית מתקשרים כדי לראות מה הם אמורים לקבל, מה המהות של אותה החלטה, מתי היא אמורה להיכנס לפועל, מתי הם אמורים לקבל את הכסף, מי אמור לקבל, באיזה מתכונת.

מאיר שפיגלר: אנחנו נחנקים.

מאיר שפיגלר: אני מבין את התופעה.

מאיר שפיגלר: אנשים רוצים לדעת מה הולך להיות עבורם מבחינת תנאי הקצבאות, מענקים, וגם תמיכה כלשהי, ואני לא יכול לעצור את זה.

מאיר שפיגלר: גם אם אנחנו אומרים בכל העזרים שיש לנו, ותיכף נפרט אותם, להתאזר בסבלנות, לא יהיה מצב שמישהו לא יקבל את כל מה שמגיע לו.

מאיר שפיגלר: גם אם לצערי הרב זה ייקח טיפה זמן, זה לא יעזור כי בטבע האנושי יש רצון לכל אחד מאיתנו לדעת אתמול מה הוא עתיד לקבל מחר - ככה זה.

מאיר שפיגלר: אנחנו נמצאים בהצפה.

מאיר שפיגלר: כזכור, מענקים היו ערב חג הפסח.

מאיר שפיגלר: רק לאחרונה היו מענקים, ועכשיו כבר מדברים על המענקים של המובטלים של 2,000 – 2,500 שקל, אחר כך נושא הנכים, אחר כך התמיכה במעסיקים לגבי ימי בידוד, אחר כך נושא החזרת עובדים לשוק התעסוקה ותמרוצם, אחר כך יש את נושא מאגרי המידע מול המעסיקים.

מאיר שפיגלר: רק מלזכור את הנושאים, אתה משתגע.

מאיר שפיגלר: תארי לך עכשיו שלכל נושא כזה יש סקטור שהדברים האלו רלוונטיים עבורו.

מאיר שפיגלר: לאחרונה שונה צו סיווג מעסיקים מבחינת הסקטורים שנכנסים לתוך הצו והם הופכים להיות לצורך העניין של דמי אבטלה כעת שכירים לכל דבר ועניין.

עינב קאבלה: אתה רק מחזק את מה שאמרתי, שאתם באמת מוסד עתיר שירות לאזרח ואתם באמת חשובים מאוד לעניין הזה.

עינב קאבלה: טוב שאתה אומר את הדברים.

מאיר שפיגלר: אני לא מצטדק.

מאיר שפיגלר: אנחנו לא מצטדקים, אנחנו יודעים מה עלינו לעשות, באיזה מצב אנחנו נמצאים, ואני לא מתכון ליפות את המציאות - ממש לא, אני מתכוון להתמודד איתה, אלא שיש לנו גם מגבלות אובייקטיביות מכיוון שלא תמיד אתה יכול לתת ברגע נתון את כל מה שאתה חושב שראוי ונכון לתת – זו המציאות כפי שהיא.

מאיר שפיגלר: אתמול בדקתי, מאות שינויים, לא עשרות, הוכנסו לתוך מערכות המחשוב של הביטוח הלאומי בשמונת החודשים האחרונים, כאשר כל שינוי עלול להשפיע על המערכות האחרות.

מאיר שפיגלר: קודם כול, צריך לאפיין אותו ואחר כך לתכנת אותו ואחר כך לבדוק אותו ואחר כך לעשות בדיקה, אחר כך לראות שהוא לא פוגע בטסטים בדברים אחרים, ואחר כך להוציא אותו מהכוח אל הפועל.

מאיר שפיגלר: מאות שינויים כאלו היו בחודשים האחרונים, לא עשרות – זו הכוונה שלי.

מאיר שפיגלר: לגופו של עניין, אחרי שאמרתי שאני לא מנסה לייפות ולא מנסה להמעיט מהמצוקה, ואנחנו מתמודדים איתה יום יום וכל הזמן, אומר לכם מה אנחנו עושים.

מאיר שפיגלר: ראשית, אנחנו נעזרים בכל הכלים האנושיים והטכנולוגיים שעומדים על הפרק.

מאיר שפיגלר: אנחנו שיפרנו בצורה ניכרת את כל מוקדי הטלפונים שלנו.

מאיר שפיגלר: לדוגמה, יש לנו מוקד מוביל שנקרא 6050*, שבעבר ניתן היה להיכנס אליו בעת ובעונה אחת ב-500 שיחות, כעת זה 1,500 שיחות, ואני מקווה שביום חמישי הקרוב, מוחרתיים, 2,400 שיחות.

מאיר שפיגלר: צריך להיות הגון ולומר, זה שמאפשרים ל-2,400 איש בעת ובעונה אחת להשתחל לתוך הקו המוביל, זה לא פותר את הבעיה.

מאיר שפיגלר: זה אומר ש-2,400 איש צריכים לקבל מענה, אבל לפחות הם לא נזרקים מהקו המוביל.

מאיר שפיגלר: אם הוא נמצא כרגע במצב של רוויה מוחלטת ושל תפוסה מלאה, מי שמתקשר נזרק החוצה וכאילו דוחים אותו.

מאיר שפיגלר: זו הרגשה לא טובה.

מאיר שפיגלר: אם כן, הגדלנו את זה כעת מ-1,500 ל-2,400, וביום חמישי זה הולך להיות מעשי.

מאיר שפיגלר: עיבינו את מוקדי המענה הציבורי.

מאיר שפיגלר: יש לנו בצפת, ונתנו הוראה להגדיל את זה.

מאיר שפיגלר: בעבר זה היה 240 עמדות, אנחנו מקווים שבשבוע הבא יהיו 546 עמדות בצפת.

מאיר שפיגלר: בכרמיאל מוקד חדש פתחנו לעניין שירות הציבור.

מאיר שפיגלר: הוספנו מוקד נוסף באזור באר שבע, שלא היה בעבר.

מאיר שפיגלר: הוא משתנה בתפוסה שלו - בין 100 ל-300 נציגים.

מאיר שפיגלר: צריך להבין דבר נוסף.

מאיר שפיגלר: אי-אפשר להכשיר נציגים שקלטנו היום ולהפוך אותם למקצוענים.

מאיר שפיגלר: אני מודיע לכם, יש לנו גם שגיאות.

מאיר שפיגלר: אתה לא יכול לתת הכשרה יחסית מתומצתת וממוקדת לאנשים שמעולם לא עסקו בתחום.

מאיר שפיגלר: אני מודיע לך, חוק הביטוח הלאומי זה תואר שני, לא תואר ראשון.

מאיר שפיגלר: זה חוק מורכב, מסורבל, אנכרוניסטי, שמתאים לעת ההיא ולא לעת הזו, טלאי על טלאי על טלאי, יותר מאשר פקודת מס הכנסה – משהו קטסטרופלי.

מאיר שפיגלר: לך תכשיר אנשים לתת מענה עכשיו.

מאיר שפיגלר: אנחנו עושים הכשרה ממוקדת כדי שיוכלו להיכנס לתוך הצנרת ולענות לאנשים.

מאיר שפיגלר: ברור שיש גם מעידות, ואנחנו מכים על חטא, ואנחנו מנסים לצמצם אותן כמיטב האפשר, אבל בסוף יש לנו גם מגבלות.

מאיר שפיגלר: דוגמא נוספת – מעבר לזה, אנחנו מכניסים כל הזמן עזרי מענה מתקדמים שלא היו במחיצתנו בעבר.

מאיר שפיגלר: כמו למשל, המתנה.

מאיר שפיגלר: יש לנוcall back ואנחנו חוזרים לאנשים משש בערב עד תשע בערב, והמספרים הם באמת בממדים בלתי נתפסים.

מאיר שפיגלר: אבל בשבוע שעבר הכנסנו שירות נוסף שאומר לאדם: אתה נמצא שישי בתור.

מאיר שפיגלר: אתה יכול לרדת, תמשיך בעיסוקך.

מאיר שפיגלר: כשהתור שלך יגיע, כאילו אתה נמצא על הקו, אנחנו ניצור איתך קשר, ואנחנו גם נעדכן אותך באם אם אס שעשינו את זה.

מאיר שפיגלר: לפחות שלוש פעמים אנחנו מודיעים לו.

מאיר שפיגלר: אם נסינו לתפוס אותו ולא הצלחנו, אנחנו מודיעים לו על כך.

מאיר שפיגלר: אנחנו מבינים את המצוקה ואת הצורך את ההצדקה של האנשים שמתקשרים אלינו.

מאיר שפיגלר: מנגד, אנחנו עושים במגבלות הקיימות כל מה שניתן כדי להיענות לפונים אלינו כמה שיותר מהר.

מאיר שפיגלר: אתמול הוספנו למוקד בכרמיאל, 40 מוקדנים, מחר אמורים להיכנס 17 נוספים ועוד 13.

מאיר שפיגלר: המוקד החדש בכרמיאל אמור להיות עם 120 מוקדנים בתפוסה מלאה, בצפת ובכרמיאל ביחס מסדר גודל של 240 ל-546 מוקדנים.

מאיר שפיגלר: הגיוס לוקח זמן, ההכשרה לוקחת זמן, ויש טעויות ולפעמים טועים.

מאיר שפיגלר: אנחנו מראש מתנצלים בפני הציבור הרחב על טעויות אנוש שישנן.

מאיר שפיגלר: זה לא מתוך זדון אלא זה מתוך המצוקה והלחץ שבהם אנחנו נמצאים.

סונדוס סאלח: יש תוספת בנצרת?

מאיר שפיגלר: לא, המוקד הוא מוקד ארצי.

מאיר שפיגלר: זה מוקד מוביל 6050*.

עינב קאבלה: זה מבורך.

עינב קאבלה: ארצה שתתייחס בדבריך לשירותים הדיגיטליים.

מאיר שפיגלר: מאה אחוז, אני כן רוצה לענות לה.

מאיר שפיגלר: אנחנו נותנים בהחלט לא מעט תשומת לב לשפות: ערבית, רוסית, אמהרית, חוץ מעברית.

מאיר שפיגלר: יש לנו מוקדנים ספציפיים ואנחנו כמובן מעבים בהתאם לפניות את המוקדנים שיכולים לתת מענה בשפות האלה כדי שלאנשים יהיה ברור לגמרי.

סונדוס סאלח: כמה ערבים יש בסך הכול במוקדים הארציים?

עינב קאבלה: יש לנו את הנתונים, לא באתי איתם.

עינב קאבלה: היא אולי תבדוק עכשיו.

סונדוס סאלח: אפשר לבקש אותם בוועדה?

מאיר שפיגלר: אני אתן לך אותם, את לא צריכה לבקש מהוועדה.

מאיר שפיגלר: היא תנסה להשיג אותם עכשיו.

מאיר שפיגלר: אמרתי דברים כללים רק כדי לסבר את האוזן ולומר במה הדברים אמורים.

עינב קאבלה: בסדר גמור, טוב שכך.

עינב קאבלה: זה חשוב מאוד.

מאיר שפיגלר: באמצעות הוועדה אני רוצה גם להתנצל מראש בפני כל הציבור שלא מקבל את כל השירות שאני רוצה להעניק לו.

מאיר שפיגלר: הנה, אני אומר את זה בריש גליי.

עינב קאבלה: היינו אמורים להתחיל עם ראש רשות המסים, מר שפיגלר.

מאיר שפיגלר: כבוד היושבת-ראש, אני ממש נינוח.

מאיר שפיגלר: תנו לו לעלות כעת ואמשיך אחר כך – אין לי בעיה.

מאיר שפיגלר: הוא עכשיו נושא בשתי משרות, תנו לו לעלות.

מאיר שפיגלר: הוא חבר.

מאיר שפיגלר: ערן, אתה חייב לי.

עינב קאבלה: אני מאוד מודה לך על הקולגיאליות ועל הבנת המצב.

עינב קאבלה: הבנתי שיש לו אילוץ.

עינב קאבלה: אני באמת מתנצלת.

עינב קאבלה: ערן, אני מקווה ששמעת את דברי הפתיחה.

ערן יעקב: שלום לכולם.

ערן יעקב: אכן, שמעתי.

ערן יעקב: קודם כול, תודה רבה על הברכות.

ערן יעקב: אני יכול להגיד שהעת הזו הוכיחה שאין טוב משיתוף פעולה בין משרדים ממשלתיים.

ערן יעקב: שיתוף הפעולה בינינו לבין הביטוח הלאומי עובד בצורה נהדרת.

ערן יעקב: מעבר לזה שמר שפיגלר הוא ידיד, הוא גם ידיד של רשות המסים.

ערן יעקב: ששיתוף הפעולה הזה באמת אפשר לנו להנגיש לציבור גם את המענה הדיגיטלי בצורה הרבה יותר טובה.

ערן יעקב: זו ראייה לשיתוף בין-משרדי פעולה באמת מדהים.

ערן יעקב: שפיגלר, תודה גם לך ותודה על הזכות ועל זה שנתת לי לדבר - מגיע לו.

מאיר שפיגלר: אתה עדיין חייב לי.

ערן יעקב: אנחנו לא מתחשבנים.

עינב קאבלה: מר יעקב, ברוך בואך.

עינב קאבלה: אנחנו מעלים את המצגת של רשות המסים כך שתוכל להציג.

עינב קאבלה: אשמח אם תתייחס לדברים בהמשך לדברים שציינתי בפתח דבריי.

ערן יעקב: אתן סקירה מאוד מהירה כדי להגיע באמת בצורה מאוד ברורה למה שמעניין את הוועדה וכדי לא לייגע את הוועדה.

ערן יעקב: שוב, תודה על הברכות.

ערן יעקב: זו אכן גם הבעת אמון.

ערן יעקב: גם לא פשוט להיות אחראי על שני משרדים מאוד מאוד משמעותיים, למרות ששניהם תחת אותו גג של משרד האוצרי.

ערן יעקב: אתחיל ואומר כמה מילים על רשות המסים ועל תפיסת רשות המסים בכלל בשנים האחרונות, ואני אחבר את זה גם לקורונה, וגם כמובן לשיח הדיגיטלי ולאופן שבו רשות המסים מנהלת.

ערן יעקב: בתחילת דבריי אומר שלרשות המסים יש אסטרטגיה דיגיטלית.

ערן יעקב: לרשות המסים יש תוכנית עסקית, היא עובדת כמו כל גוף עסקי שקיים בצורה זו שיש לה תוכנית אסטרטגית דיגיטלית לצד התוכנית האסטרטגית שקיימת לה.

ערן יעקב: צריך תמיד לזכור שהדיגיטל הוא אמצעי, הוא לא המטרה, וכך אנחנו צריכים להבין את זה.

ערן יעקב: יש לנו מטרה, אנחנו משרתי ציבור, והטיב להגיד את זה גם שפיגלר.

ערן יעקב: גם אני מראש מתנצל בפני הציבור על כך שלא תמיד אנחנו מצליחים לתת לו את השירות המיטבי והכי טוב, אבל אני כן יכול להגיד עכשיו שהיום תוך דקה וחצי אנחנו עונים לכל מי שמתקשר בעניין קורונה.

ערן יעקב: זה קורה כי לרשות המסים יש תפיסת עולם אסטרטגית דיגיטלית מאוד מובנית שמובלת לא מהיום, וזה מה שאפשר לנו את הדבר הזה לגבי כל מי שמתקשר, ואתם יכולים לנסות אותנו ב- 9554* גם מתוך הוועדה.

ערן יעקב: אני מבטיח לכם שעד דקה וחצי הוא יקבל מענה, אם לא תוך שניות בודדות.

ערן יעקב: זה חלק מתפיסת העולם של רשות המסים וזו תפיסת עולם מאוד רחבה.

ערן יעקב: כמו שאתם מבינים, רשות המסים הוא גוף מאוד גדול ומשמעותי, גוף שמונה היום 6,700 איש שיש לו יעדים ומטרות.

ערן יעקב: לגוף הזה יש מטרות מאוד מובנות - - - נגזרת מהממשלה.

ערן יעקב: רשות המסים הוא גוף שגובה 300 מיליארד שקל.

ערן יעקב: אנחנו מפעל ענק שמייצר הכנסות בסדרי גודל מאוד גדולים כדי לאפשר לכם, לממשלה, לעבוד, כדי לאפשר את תקציב המדינה, כדי לאפשר את תקציב הרווחה, כדי לאפשר את הקורונה ולאפשר הרבה דברים אחרים, וזה עומד בבסיס עבודתנו.

ערן יעקב: כמו שאמרתי, לרשות המסים יש אסטרטגיה מובנת.

ערן יעקב: חלק ממטרות רשות המסים מובאות כאן לפניכם בצורה מאוד ברורה ואתם יכולים לראות שמה שמלווה אותנו, וזה חובתנו, ואנחנו מתחייבים לתהליך האסטרטגי ולתוכנית העבודה של רשות המסים, מהמשמעות של חדשנות ודיגיטליות בסדר-היום שלנו, עם המשמעות המשמעותית של לשים את הלקוח במרכז.

ערן יעקב: אני יודע שזה הרבה בבון-טון של כל תפיסה ממשלתית בכלל, אבל אני אומר ומודיע שמהיום הראשון שאני כמנהל רשות המסים, תפיסת העולם של רשות המסים היא לשים את הלקוח במרכז ולהנגיש  לו את השירותים שלנו ולאפשר לו כמה שניתן, ולגרום לכך שהוא יכול להתנהל בצורה כמה שיותר עצמאית בנושא המסים ועם פחות התעסקות בדבר הזה.

ערן יעקב: כן, הדבר הזה מצריך משאבים וזמן.

ערן יעקב: הוא לא פשוט.

ערן יעקב: צריך גם לזכור  שרשות המסים היא בין הגופים היחידים בתוך הממשלה שיש לה גוף IT עצמאי מאוד גדול ומשמעותי שעובר שינויים ושיפורים משמעותיים ומשרת את כלל אזרחי מדינת ישראל כמובן, וגם בונה את כל התפיסה הדיגיטלית של רשות המסים, וזה מאוד שונה ממשרדים אחרים.

ערן יעקב: בנוסף, לרשות המסים יש חובת סודיות.

ערן יעקב: זה גוף מאוד עמוק ומשמעותי שנמצא בכיס של כל אזרח, ולכן יש לו אחריות מאוד מאוד גדול מול האזרחים, וכמובן בראש ובראשונה וגם לשרת את הממשלה ואת אזרחיה.

ערן יעקב: תפיסת העולם שלנו והמטרות שלנו  הם: חדשנות, דיגיטליות, לקוח במרכז.

ערן יעקב: אנחנו גם מטפלים המון בהון האנושי של רשות המסים כדי לתת שירות יותר טוב, כדי להעצים אותו, כדי לאפשר את הדבר הזה.

ערן יעקב: הדבר הזה של האסטרטגיה, כמו שאמרתי, בא לידי ביטוי בכך שאנחנו עובדים על פישוט התהליכים, להפחית את הבירוקרטיה, לייצר מדיניות אחידה, להנגיש את הפעילות בצורה של הנגשת מידע ותקשורת, ותיכף ארחיב גם בעניין הזה.

ערן יעקב: מה יש לנו בתוכנית האסטרטגית הדיגיטלית של רשות המסים?

ערן יעקב: קודם כול, היא נסמכת על מספר אבנים מאוד מאוד גדולות.

ערן יעקב: כמו שאתם רואים פה, אנחנו לקחנו על עצמנו להנגיש את ערוצי התקשורת, אם זה בדיגיטל, אם זה באמצעות טלפונים, ואם באמצעות השטח.

ערן יעקב: היות ואנחנו גוף מאוד משמעותי המשרת את כלל אזרחי מדינת ישראל, אנחנו לא יכולים לאפשר שאם רוצה איזה אדם, לא משנה מאיזה  סקטור, להגיע  ואין לו אוריינות דיגיטלית מספקת, שאנחנו נמנע ממנו את השירותים שהוא יכול לקבל מרשות המסים.

ערן יעקב: זו האחריות שלנו והיא באה לפתחנו, ולכן יש לנו אחריות גם בעניין הזה.

ערן יעקב: לכן, אנחנו נותנים בכל ערוצי התקשורת, גם באמצעות צ'טים, דיגיטל ומענה טלפוני, וגם באמצעות פיזית לאדם שאין לו יכולת, אדם מבוגר, אדם שאין לו אוריינות או אדם שאין לו מחשב, שעדיין רוצה את שירותינו.

ערן יעקב: אנחנו חייבים לאפשר אותו.

ערן יעקב: לכן, יש מורכבות מאוד גדולה - אגב, בשונה אולי לפעמים ממשרדים אחרים ובאופן אחר.

ערן יעקב: זו אחריות שלנו ואנחנו עובדים עליה.

ערן יעקב: יש לנו גם מערכת CRM אותה אנחנו מעצימים.

ערן יעקב: היא בעצימות מסוימת אבל אני חייב להגיד שהיא  לא מושלמת.

ערן יעקב: יש לנו כברת דרך מאוד ארוכה לעשות כדי שנוכל לשפר את השירותים שלנו לאזרח בצורה הרבה יותר טובה.

ערן יעקב: מה אנחנו עושים?

ערן יעקב: קודם כול, כשאנחנו מדברים על צמצום הדרישות הבירוקרטיות אז זה מלאפשר  pre filling,  ask once - המילים המאוד גדולות שאנשים מאוד אוהבים.

ערן יעקב: כמנהל גם אני לא פעם  משתמש במילים כמו: אנחנו עובדים אג'ילי ואנחנו בצורה נוירונית וכו' וכו' – מילים מאוד גדולות שהשתמשו בהם גם לפני עשרים שנה,  רק שעטפו אותן במילים מאוד יפות.

ערן יעקב: אבל כן, רשות המסים מנסה גם להנגיש את עצמה בתפיסת הניהול שלה  כדי שנאפשר את כל הדבר הזה.

ערן יעקב: קודם כול, אנחנו עובדים מאוד מאוד קשה כי שפת המס והז'רגון המיסויי מאוד קשה לציבור.

ערן יעקב: אנחנו משקיעים המון כדי לאפשר ולהביא את זה לניסוח ולשטח של בני אדם ושהציבור יבין את השפה, וזה לא פשוט.

ערן יעקב: זה נראה משהו מאוד פשוט, אבל להנגיש בשפה נגישה זה לא פשוט.

ערן יעקב: זה כמובן בכל השפות, ואמר את זה שפיגלר.

ערן יעקב: גם לנו כמובן יש אוריינות גם בעניין השפות.

ערן יעקב: אנחנו לקחנו על עצמנו את כל הטרנספורמציה הדיגיטלית, וזה לא דבר של מה בכך.

ערן יעקב: מהלך דיגיטלי מצריך שינוי של כל תפיסת העבודה.

ערן יעקב: בגוף כמו רשות המסים, שהוא גוף מאוד מאוד מורכב, שינוי תפיסת העבודה וכל תהליך העבודה אורך זמן ולוקח זמן.

ערן יעקב: בסוף זה גם מתאפשר בהנגשה הדיגיטלית, אבל כשאתה עושה את זה אז הרבה פעמים אתה צריך לגעת בהרבה מקומות שמצריכים ממך הרבה מאוד עבודה.

ערן יעקב: כמו שציינתי קודם, כמובן לאפשר ביצוע פעולות בכל הערוצים האפשריים.

ערן יעקב: זה לא רק בערוץ האינטרנטי כשמדברים על דיגיטל, זה בכלל הערוצים כדי להנגיש את זה בצורה טובה.

ערן יעקב: בשקף הבא נוכל לראות מה אנחנו עושים ומה משקף את תפיסת העולם של רשות המסים או מה תפיסת העולם האסטרטגית שמובילה אותנו שנקשרת גם לתפיסת העולם הדיגיטלית, כמובן לצד העבודה.

ערן יעקב: מצד אחד, אנחנו עסוקים בבניית יכולות.

ערן יעקב: יש לנו אחריות מאוד גבוהה בבניית היכולות של רשות המסים.

ערן יעקב: זה אומר מלאפשר יכולת אנליטית מאוד גבוהה.

ערן יעקב: אנחנו באנליטיקה מתקדמת, מאוד מתקדמים.

ערן יעקב: אנחנו רוצים להפוך ולהיות גוף עם היכולת האנליטית המתקדמת ביותר במשק הישראלי, ובטח ובטח בין רשויות המס בעולם.

ערן יעקב: לקחנו את זה וזה מה שמלווה אותנו.

ערן יעקב: אני מקווה שנוכל להגיע לשם.

ערן יעקב: צריך להבין, רשות המסים זה גוף שעובד ב- Main Frameשהיא מערכת מחשוב מאוד יציבה, מאוד טובה, וגם לה יש מוגבלויות, אבל זה מה שיש לנו ברשות המסים.

ערן יעקב: קודם כול, אנחנו בונים יכולות.

ערן יעקב: לאחר מכן אנחנו עובדים מאוד קשה כדי לאפשר ולהתייעל בצורה הרבה יותר טובה, ומהרמה המכסית.

ערן יעקב: ברשות המסים נמצאים כל סוגי המסים שיש תחת קורת גג אחת.

ערן יעקב: זה לא תמיד כך בעולם.

ערן יעקב: זה אומר: המכס, המע"מ, מסי הכנסה, מיסוי מקרקעין, מס רכוש – הכול תחת אותה קורת גג אחת.

ערן יעקב: הדבר החשוב ביותר בעינינו בעת הזו זה שיפור הממשק שלנו עם הציבור, וזה באמת נקשר גם ליכולות דיגיטליות.

ערן יעקב: מה אנחנו עושים?

ערן יעקב: לדוגמה, אנחנו כבר העברנו פיילוט של דיווח מקוון למס הכנסה.

ערן יעקב: אולי הציבור לא יודע, אגיד לוועדה.

ערן יעקב: רשות המסים במיסוי מקרקעין היא לגמרי דיגיטלית, היא עובדת ללא נייר.

ערן יעקב: המכס עובד ללא נייר בכלל, במע"מ  ללא נייר, וכרגע גם במסי הכנסה אנחנו בתהליך של פיילוט לאפשר דוח מקוון ליחידים, וזה כבר עובד, העלינו את זה.

ערן יעקב: אנחנו עובדים כבר ב-15 משרדים ומאפשרים.

ערן יעקב: בטח ובטח שבעידן הקורונה הדבר הזה נצרך ביתר שאת, והוא חשוב כל כך בשירות לציבור.

ערן יעקב: אנחנו מאפשרים היום להגיש דוח מקוון,  זו מהפיכה היסטורית.

ערן יעקב: אנחנו מאפשרים פישוט תשלומים בייבוא אישי.

ערן יעקב: אנחנו עובדים על זה והדבר ניתן היום.

ערן יעקב: אתר רשות המסים גם עבר שדרוג משמעותי מאוד, הודות גם לחבר'ה בתקשוב ולישראל דיגיטלית שמסייעים ועוזרים לנו.

ערן יעקב: זה לא דבר שהוא מה בכך.

ערן יעקב: זו עוד דוגמה לשיתוף פעולה משמעותי שמשמש גם פלטפורמה מאוד טובה לקידום רשות המסים.

ערן יעקב: אזור אישי – אם בתוכנית האסטרטגית הדיגיטלית של רשות המסים לא היה הקמת אזור אישי,  היום, בתקופת הקורונה, לא היינו יכולים לתת מענה והציבור היה סובל.

ערן יעקב: אנחנו הוצאנו מעל 15 מיליארד מענקים.

ערן יעקב: כבר 16 מיליארד שקל ניתנו לציבור בצורה פשוטה.

ערן יעקב: הציבור נכנס לאזור האישי, ובתוך מספר קליקים,  תוך יומיים הכסף אצלו בבנק.

ערן יעקב: זה מהפכה שאין אותה בשום מדינה בעולם, לעניות דעתי.

ערן יעקב: זה התאפשר רק רשות המסים, בתפיסת העולם שלה, הקימה אזור אישי.

ערן יעקב: זו הייתה אג'נדה אישית שלי ביום הראשון לבואי, להקים אזור אישי.

ערן יעקב: באמצעות ה-IT שלנו אפשרנו את הדבר הזה.

ערן יעקב: לולא הדבר הזה היום לא היינו יכולים לתת שירות לציבור, נקודה.

ערן יעקב: זה רק מעיד על כך שנערכנו והתכוננו לזה ועשינו המון עבודה, ובאה הקורונה, שאף אחד לא ציפה, סוג של ברבור שחור, ובאמת יכולנו לתת את המענה.

ערן יעקב: אני תמיד צוחק שמרשות המסים בישראל, אנחנו הופכים להיות רשות המענקים בישראל.

ערן יעקב: פניתי למשרד הפנים לשינוי השם, כמובן בצחוק אני אומר את זה.

ערן יעקב: אבל כן, אנחנו עסוקים עכשיו מאוד מאוד בקורונה, ואיך אנחנו ננגיש את השירות לציבור.

ערן יעקב: האזור האישי מאפשר לציבור מיצוי זכויות.

ערן יעקב: לקחנו לנגד עינינו גם את אפשרות מיצוי הזכויות מול הציבור.

ערן יעקב: חלק גדול מזה שהציבור לא ממצה את זכויותיו בעולם המסים המורכב והמסובך, לצערי, לא פעם, כי לפעמים חסרים לו המידע והידע.

ערן יעקב: אנחנו עושים את זה באמצעות האזור האישי ודרכים אחרות ומנגישים לו את הדבר הזה כדי שנוכל גם למצות את הזכויות שלו בצורה הרבה יותר טובה.

ערן יעקב: אם כך, זה בעניין הזה, וזו תפיסת רשות המסים ואיך אנחנו עובדים, וגם ציינתי לגבי הדבר הזה.

ערן יעקב: שירותים דיגיטליים – זה קושר אותנו להחלטה 260 של האצת השירותים הדיגיטליים, שגם מעניינת את הוועדה.

ערן יעקב: זה מתחבר היטב לאג'נדה ולאסטרטגיה של רשות המסים.

ערן יעקב: עם זאת, צריך לזכור שאנחנו גוף גדול, מסואב, שיש לו אחריות מאוד גדולה, שיש לו חובת סודיות.

ערן יעקב: אנחנו תשתית קריטית בעולם סייברי באבטחת מידע.

ערן יעקב: כן, בסוף יש לנו קודם כול מחויבות לציבור.

ערן יעקב: זה הדבר הכי חשוב לנו.

ערן יעקב: אנחנו כמובן לא נרצה לפגוע באף אחד מהציבור.

ערן יעקב: חובתנו, קודם כול, לשרת את כל הציבור בכללותו.

ערן יעקב: אם כן, מה עשינו?

ערן יעקב: איזה הרחבת שירותים דיגיטליים?

ערן יעקב: כאמור, זה הגשת דוחות ניכויים באופן מלא, אזור אישי שכבר אמרתי, תשלום במזומן בשידור שנתי, הוספת אפשרות  לביטול ייצוג של מייצג.

ערן יעקב: זה אומר שנתנו שירותים גם למייצגים.

ערן יעקב: אנחנו עובדים עם 13,000 מייצגים שנמצאים בתווך.

ערן יעקב: זה אומר: יועצי מס, רואי חשבון, עורכי דין, שמייצגים את הנישום.

ערן יעקב: הם גם הלקוחות שלנו, ולכן אנחנו עובדים גם לשרת אותם, את הגורם המתווך, כך שהם בסוף ישרתו את הציבור שלהם בצורה יותר טובה.

ערן יעקב: אנחנו מאפשרים לפנות היום בצורה נורא פשוטה, אנחנו מנהלים שומות בהתכתבות.

ערן יעקב: זה משהו שאין לו אח ורע, למעט ארצות הברית שאפשרה את זה ולמדנו את זה ממנה.

ערן יעקב: גם את הדבר הזה אנחנו כבר מאפשרים.

ערן יעקב: דיווח אישור בניכויים, לדוגמא, גם הוא מתבצע כולו באופן אוטומטי.

ערן יעקב: יש המון המון שירותים נוספים שאנחנו נותנים אותם באמצעות צורה מקוונת, ואני חושב שהדבר הזה כמובן ברכה.

ערן יעקב: לוועדה הזו יש תפקיד מאוד מאוד חשוב, ולכן נעניתי לבקשת יושבת-ראש הוועדה להציג את תפיסת העולם של רשות המסים.

ערן יעקב: אציין גם ששיתוף הפעולה שלנו של כלל המשרדים מאוד מאוד חשוב לנו.

ערן יעקב: הוא יכול להיות קפיצת מדרגה.

ערן יעקב: מר שפיגלר שנמצא פה יכול לציין את שיתוף הפעולה הפורה בינינו המאפשר בסוף לנו לתת, לדוגמא, ל-90,000 בעלי שליטה.

ערן יעקב: לא היינו יכולים לתת להם מענקים ללא שיתוף פעולה בינינו לבין הביטוח הלאומי.

ערן יעקב: יש שיתוף פעולה דיגיטלי, ואני חושב שזה דוגמה מצוינת לכך.

ערן יעקב: שיתוף פעולה נוסף שיש לנו - כשמר שפיגלר היה צריך לתת עכשיו מענקים לכל אזרחי מדינת ישראל, הוא רצה מאיתנו נתונים.

ערן יעקב: שילבנו ידיים ואפשרנו את הדבר הזה.

ערן יעקב: זה לא דבר פשוט, לשנינו יש מערכות מורכבות מאוד הבנויות על תשתית שהיא לא תמיד מאוד מתקדמת.

ערן יעקב: אנחנו גם לא תמיד מצליחים להגיע עד האזרח האחרון בצורה מיטבית.

ערן יעקב: זו הסיבה שהעמדנו יכולת מענה טלפוני, ומי שמתקשר מקבל מענה מיידי עד דקה וחצי.

ערן יעקב: זה לא היה קורה אם לא הייתה לנו תוכנית אסטרטגית.

ערן יעקב: לא היינו יכולים לאפשר את זה בקורונה מבלי שהיינו נערכים לזה מבעוד מועד ללא קשר לקורונה.

ערן יעקב: לדוגמא, הייתה דרישה של ראש הממשלה ושל השר כרגע לאפשר לאנשים שנמצאים בערים האדומות לקבל קדימות.

ערן יעקב: אפשרנו כרגע לערים האדומות, ומי שמתקשר יכול במענה הטלפוני להקיש והוא מקבל קדימות ביחס לאחרים כי הם עדיין נמצאים בסגר.

ערן יעקב: את הדבר הזה לא היינו יכולים לאפשר אם היינו תלויים בגופים אחרים.

ערן יעקב: הדבר הזה נוצר אך ורק כשהייתה לנו תפיסת עולם מאוד ברורה, משוקפת, שיש לנו עוד הרבה מה לעשות בה ולהשתפר.

ערן יעקב: אין לי ספק, אני בטוח, שגם בעניין הזה נקבל שיתוף פעולה ממשרדים אחרים     כמו שאמרתי, זה מתחבר להחלטה הממשלה 260 שקשורה להאצה הדיגיטלית, וזה מתקשר היטב גם לוועדה הזו וגם לתהליך שאנחנו עושים, מההזדהות באזור האישי, מתיאומי מס, פתיחת תיק, הטבות מס לבעלי מוגבלויות, פתיחת חברה, פתיחת עוסק פטור.

ערן יעקב: בסוף רשות המסים בתוך המארג הממשלתי היא גוף מאוד גדול שנמצא בממשקים רבים מאוד עם האזרח ורואה לנגד עיניו לשים את הלקוח במרכז, כמו שאמרתי.

ערן יעקב: אנחנו לא יכולים להתפשר על היכולת שלנו להנגיש ולהגיע ללקוחות בצורה שאנחנו מבינים שהיא הכי טובה.

ערן יעקב: זה אומר שאם אני צריך להוציא אס אם אסים, אנחנו עושים את זה בשיתוף פעולה נהדר עם רשות התקשוב, וזה עובד לא רע בכלל.

ערן יעקב: אבל לפעמים אני צריך לעשות את זה במוצאי שבת ויכול להיות שלא תמיד יש יכולת להעמיד לי את זה.

ערן יעקב: יש לנו קושי רב להתפשר  על הדברים האלה, אבל אני בטוח שבשילוב ידיים אפשר יהיה להגיע לדברים האלה, ואם תהיה סובלנות של המשרדים האחרים בהבנת הקשיים שיש לרשות המסים, כי היא לא גוף רגיל, לא בחובת הסודיות שלו, לא בממשק שיש לו עם האזרח, לא באופן שיש לו חובה לשרת את כלל האזרח, לא באופן שהוא יכול לחשוף מידע עד רמה מסוימת.

ערן יעקב: בסוף זה מידע של הציבור ואף אחד לא רוצה שהמידע שלו יסתובב במקומות אחרים.

ערן יעקב: יש לו בסוף מגבלות של כוח-אדם מתוח, טכנולוגיה שצריכה להתפתח.

ערן יעקב: היא בתהליך האצה, אבל היא גם לפעמים מאוד מוגבלת.

ערן יעקב: לכן, צריך לגלות סובלנות רבה, אם זה בכניסה המאוחדת לתוך האתר, אם זה בעולם של 'ask once  ואם זה בעולמות אחרים שבהם אנחנו רואים את זה, וזה משהו שנמצא לנגד עינינו.

ערן יעקב: צריך לגלות סובלנות, להבין שיש קשיים ולקבל אותם.

ערן יעקב: כוחניות אף פעם לא עוזרת, אלא רק שיתוף והעצמה, וזה המקום של הוועדה הזו.

ערן יעקב: לוועדה הזו יש תפקיד מאוד חשוב בעיניי כדי לאפשר את הדברים האלה.

ערן יעקב: אני מודה גם לוועדה שנתנה לי אפשרות להציג את המצגת.

ערן יעקב: תודה רבה.

עינב קאבלה: ערן יעקב, תודה רבה.

עינב קאבלה: אשמח אם תוכל להיות איתנו עוד מספר דקות כי יש לחברי הכנסת שאלות.

ערן יעקב: בשמחה.

עינב קאבלה: רשות הדיבור לחבר הכנסת קוז'ינוב, בבקשה.

אנדרי קוז'ינוב: מר יעקב, תודה רבה על המצגת.

אנדרי קוז'ינוב: אני אתחיל דווקא בברכות.

אנדרי קוז'ינוב: אני מצאתי ברשות המסים שותף מאוד פתוח לכל בעיות הקצה שאני נתקל בהם באופן אישי מבחינת פניות הציבור, כל מיני מקרים שצריכים פתרון נקודתי.

אנדרי קוז'ינוב: קודם כול, תודה על הפתיחות ועל הנכונות לטפל גם במקרים נקודתיים.

אנדרי קוז'ינוב: יש פה שיתוף פעולה נפלא.

ערן יעקב: תודה רבה.

אנדרי קוז'ינוב: אני רואה פניות של הרבה מאוד אנשים מבוגרים שלא מדברים עברית בצורה מספקת, והם נתקלים יותר בקשיים דווקא אצלכם.

אנדרי קוז'ינוב: האתר שלכם מתורגם, ופה השירות ניתן בעברית ובערבית בעיקר.

אנדרי קוז'ינוב: אני לא יודע אם יש מוקדנים בשפה הרוסית.

אנדרי קוז'ינוב: אם אתה עובד עם רואה חשבון אז אין בעיה, והכול באמת מתוקתק.

אנדרי קוז'ינוב: כעצמאי לשעבר אני יכול להעיד שהדוחות מתוקתקים, הכול באמת עובד פיקס, אבל כשזה מגיע לאנשים מבוגרים, מחסום השפה הוא מאוד בעייתי.

אנדרי קוז'ינוב: גם כשכבר ניתן פתרון, הפתרון לא תמיד מובן לאותם אנשי הקצה.

אנדרי קוז'ינוב: אם דיברת על הנגשה ועל הניסיון לראות את הלקוח במוקד, אז צריך לראות איך מנגישים את הדבר הזה גם לאוכלוסייה הזו שעדיין לא דוברת עברית ברמה מספקת למרות שנמצאת פה 30 שנה.

אנדרי קוז'ינוב: ואני כבר לא מדבר על כל העולים החדשים שהגיעו בחמש השנים האחרונות.

אנדרי קוז'ינוב: גם לי קשה להבין את האתר של רשות המסים ואת כל התקנות שלכם.

ערן יעקב: ראשית, תודה.

ערן יעקב: אני שמח שזה מה שאתה מרגיש, זה מה שאנחנו מקבלים מהציבור.

ערן יעקב: עובדי רשות המסים עובדים באמת בחצי השנה האחרונה לילות כימים, ולא כקלישאה, כדי להנגיש לעצמאים ולעסקים האחרים את המענקים.

ערן יעקב: אנחנו רואים את זה כשליחות אמיתית, ואנחנו צולחים את הדבר הזה היטב.

ערן יעקב: קודם כול, באמת תודה.

ערן יעקב: הערת הערה חשובה וזה מצריך בדיקה אצלנו.

ערן יעקב: נמצא פה גם מר אוחיון שהוא סמנכ"ל שירות הלקוחות שלנו.

ערן יעקב: אין ספק שאנחנו צריכים לתת גם למגזר הזה.

ערן יעקב: ואם אנחנו לא נותנים שירות מספיק טוב למגזר שדיברת עליו, גם בעניין השפה, ואתה צודק, אנחנו ממוקדים יותר בשפה הערבית ובעברית, אבל גם ברוסית, אז אני מפנה לסמנכ"ל שירות לקוחות.

ערן יעקב: אני גם מבטיח שניתן ונבחן את הדבר הזה ונראה איך אנחנו נותנים מענה גם לשפה הרוסית.

ערן יעקב: זו שאלה חשובה כי הרבה פעמים לאנשים האלה אין מספיק אוריינות דיגיטלית והכלי שיש בפניהם הוא הטלפון.

ערן יעקב: בנוסף להבנת הקושי המיסויי, יש להם פתאום גם קשיי שפה.

ערן יעקב: אנחנו באמת צריכים לדעת איך אנחנו מגשרים על הדבר הזה, אני מקבל את ההערה הזו.

אנדרי קוז'ינוב: כרגע אותו אזרח ותיק שאינו דובר השפה מתקשר למשרד לגמלאים ואזרחים ותיקים כי יש להם מוקד סיוע, והמוקדן דובר הרוסית מקשר לרשות המסים או למשרד האוצר או לגורמים אחרים.

אנדרי קוז'ינוב: נהיית פה שיחה משולשת ומרובעת.

אנדרי קוז'ינוב: אני מאוד שמח על המענה שלך.

ערן יעקב: מעולה.

ערן יעקב: אנחנו נבדוק מה ניתן לעשות ואם ניתן לגשר.

ערן יעקב: אפשרנו היום מענה קורונה עד דקה וחצי, כמו שאמרתי.

ערן יעקב: אנחנו כבר מתחילים להתקרב למאה בזמן התגובה שלנו.

ערן יעקב: אנחנו הצבנו לעצמנו בתוכנית האסטרטגית שלנו, תוך 90 שניות לתת מענה.

ערן יעקב: כשאני אמרתי את זה על במות לפני שנה וחצי אז אמרו לי: תתקדם, לא תגיעו לשם לעולם.

ערן יעקב: אני מבטיח לכם שאם הייתם אומרים למישהו שרשות המסים בקורונה עונה תוך דקה וחצי לטלפונים, הוא יחשוב שזה מדע בדיוני.

ערן יעקב: אבל אפשר לנסות אותנו בעניין הזה, כמו שאמרתי.

ערן יעקב: אני לוקח את זה לתשומת ליבי, ואנחנו באמת נבדוק.

ערן יעקב: אם תרצה, גם נשמח לחזור אליך או לוועדה ולהגיד לך.

עינב קאבלה: אפשר לחזור לוועדה ואנחנו נעלה את תשובתכם פה.

ערן יעקב: בשמחה.

אנדרי קוז'ינוב: תודה רבה.

עינב קאבלה: תודה.

עינב קאבלה: חברת הכנסת סונדוס סאלח, בבקשה.

סונדוס סאלח: תודה רבה.

סונדוס סאלח: ערן, קודם כול, תודה וכל הכבוד שאתם מנגישים יותר ויותר את השירותים שלכם לכלל האוכלוסיות.

סונדוס סאלח: יחד עם זאת, בוא נבין שיש עדיין אוכלוסיות שיש להן בעיות בחיבור לאינטרנט ולחשמל.

סונדוס סאלח: לדוגמא, האוכלוסייה הערבית בנגב.

סונדוס סאלח: צריך להשקיע שם את מרב מאמצים כדי שתהיה היענות ושיהיה יותר מפגש טלפוני או קבלת קהל לפי הנחיות משרד הבריאות.

סונדוס סאלח: אני מקווה שאתם עושים מספיק בעניין הזה.

ערן יעקב: אני מבשר לך יותר מזה.

ערן יעקב: אנחנו התבקשנו על ידי אחד מחברי הכנסת, אני חושב מאחמד טיבי ואחרים, לפתוח גם באום אל פחם, ואנחנו נענינו גם לדבר הזה.

ערן יעקב: כבר פתחנו מש"ם.

ערן יעקב: כלומר, הקמנו מתקציבנו, שמנו.

ערן יעקב: זה עוד לא פועל כי יש עוד קשיים, אבל אנחנו מאוד מאוד ערים לזה ואנחנו באמת משתפים פעולה.

ערן יעקב: מאוד חשוב לנו לתת ולהנגיש.

ערן יעקב: אם את רואה בעיות ספציפיות בעניין הזה, אשמח לעזור.

ערן יעקב: את יכולה לפנות אפילו באופן אישי לשלמה סמנכ"ל שירות לקוחות, ואני מבטיח לך שנעשה ככל ניתן כדי להנגיש ולשפר את השירות שלנו במקום שהוא לא מספיק לטעמך.

סונדוס סאלח: תודה.

סונדוס סאלח: יש לי שאלה נוספת בנושא המסים.

סונדוס סאלח: עסקים שהמחזור שלהם מעל 20 מיליון שקלים לא קיבלו מענק מרץ-אפריל.

סונדוס סאלח: הירידה אצלם הייתה לפחות 35% אז לא מקבלים מאי-יולי וגם לא יולי-אוגוסט.

סונדוס סאלח: בספטמבר-אוקטובר התקרה קטנה ל-25%, אך היה תנאי שהעסק קיבל מענק מרץ-אפריל.

סונדוס סאלח: התנאי הנ"ל סוגר את האפשרות לעסק, כמו שהזכרתי, עם מחזור מעל 20 מיליון שקלים, לקבל מענק.

ערן יעקב: את צודקת כי במרץ-אפריל הממשלה קבעה, וזה החוק, ואנחנו כמובן פועלים על פי חוק, שמגבלת מתן במענק הוצאות קבועות, צריך להגיד, כי יש כמה מענקים, יש מענק סוציאלי שנותן, ושם אין מגבלת מחזור, אבל לגבי מענק בהוצאות קבועות, המגבלה היתה רק למרץ-אפריל – 20 מיליון שקל.

ערן יעקב: לאחר מכן, היות והייתה דרישה, כמו שגם את מציינת, אכן תיקנו את זה בחקיקה והעלינו את המגבלה מ-20 מיליון ל-400 מיליון.

ערן יעקב: זה אומר שנתנו מענה לדבר הזה.

ערן יעקב: מרץ-אפריל אכן הייתה ירידה של 25%, ולאחר מכן אמרנו ירידה של 40%, אבל צריך לזכור שבספטמבר-אוקטובר חזרנו ל-25% כי זה בהחלטת שר האוצר.

ערן יעקב: אני מניח שגם בחודשים לאחר מכן יש סמכות לשר האוצר להחליט שזה עדיין יהיה 25%.

ערן יעקב: כמובן שפה אנחנו פועלים בהתאם לממשלה ומה שמוחלט ובהתאם לחוק, ואנחנו נותנים מענה לאנשים האלה בצורה טובה ככל הניתן.

סונדוס סאלח: אבל תסכים איתי שההתניה כאן לא הגיונית.

עינב קאבלה: חברת הכנסת סונדוס סאלח, אלו שאלות חשובות וראויות , אבל זה לא נושא הדיון.

ערן יעקב: בעניין הזה את יכולה לפנות אלינו גם במענה, וגם באופן אישי אליי.

ערן יעקב: בשמחה תקבלי מענה על כל שאלה.

סונדוס סאלח: תודה.

עינב קאבלה: ערן, תודה רבה.

עינב קאבלה: אני מבינה מדבריך שהאזור האישי של רשות המסים הוא נפרד מהסיבות השונות שציינת.

עינב קאבלה: בכל זאת, באמת מתוך מטרה וממקום טוב, כדי באמת לייצר לאזרחים נוחות ופשטות, השאלה היא האם אפשר לשאוף לזה שאם אזרח נמצא באזורי האישי הממשלתי יוכל בלחיצת כפתור לעבור לאזור האישי ברשות המסים מבלי להיכנס לעוד אתר.

עינב קאבלה: גם אם אנחנו לא ממש דווקניים עד הקצה להחלטה 260, ואני מבינה את הקשיים ואת הצורך ללכת בקצב מסוים, עדיין יש לפעול כדי שלאזרח יהיה פשוט וקל יותר, ואני יודעת שזה מאוד חשוב לך.

ערן יעקב: מה שאת מציינת מאוד חשוב לרשות המסים.

עינב קאבלה: גם לך, אני יודעת את זה באופן אישי.

ערן יעקב: האסטרטגיה הזו מלווה את הרשות והיא עובדת לאורה.

ערן יעקב: התחלנו להקים את האזור האישי לפני שנתיים.

ערן יעקב: ישראל דיגיטלית נתנה לנו גם לא מעט תמיכה בחלק גדול מהתהליכים הדיגיטליים שאנחנו עושים.

ערן יעקב: הדבר הזה גם ראוי לציון בעיניי כי הוא לא תמיד מובן מאליו, גם צורת העבודה, גם שיתוף הפעולה וגם ההבנה וגם הרתימה.

ערן יעקב: אנחנו בסוף ממשלה אחת וגוף אחד.

ערן יעקב: אבל הצרכים שלנו באזור האישי הם כאלה שאנחנו לא רוצים לבלבל את האזרח.

ערן יעקב: אנחנו רוצים לאפשר לו הגעה מהירה לאזור האישי.

ערן יעקב: הרבה פעמים כל מיני מהלכים שאנחנו עושים מאחורי הקלעים באזור האישי יכולים להתבצע רק ברשות המסים מתוקף הדברים עליהם דיברתי קודם, ואת הדבר הזה גם צריך להבין.

ערן יעקב: אנחנו עושים את המקסימום ויש לנו רצון שהלקוח יקבל פעם אחת הזדהות והוא יוכל להיכנס לאזור הממשלתי ולרשות המסים.

ערן יעקב: בשיח שמתקיים בינינו למשרדים האחרים אין לי ספק שנמצא את הדרך, גם אם זה ייקח קצת יותר זמן, כך שנוכל לתת מענה כולל, שלא מתאפשר כרגע.

ערן יעקב: אבל אין לי ספק שהדבר הזה יתאפשר בעתיד ושנוכל להגיע לשם עם שיח ברור ונכון.

ערן יעקב: אני חושב שזו גם תהיה בשורה, כי גם לי מאוד מפריע שאותו אחד שרוצה את מענק הקורונה עכשיו חושב שהוא נמצא באתר רשות המסים והוא לא מבין שהוא לא נמצא באתר רשות המסים, ולא נדבר מה המשמעות עבור אלה שיש להם אוריינות דיגיטלית נמוכה כי אחרי זה אנחנו מקבלים את כל הטלפונים למה הם לא מצליחים.

עינב קאבלה: ברור.

עינב קאבלה: גם אלו שהם בעלי אוריינות מספקת בסוף לא רוצים להזדהות שוב.

ערן יעקב: את צודקת, אבל אם הם נכנסים לאזור האישי בזמן קצר הכסף אצלם בבנק, ואני אומר את זה באחריות מלאה.

עינב קאבלה: מדבריך אני לוקחת שהשאיפה היא כן לייצר הזדהות אחידה במערכות השונות, ולעשות את זה באמת כמה שיותר פשוט.

ערן יעקב: חד-משמעית.

ערן יעקב: תפיסתנו היא קודם כול הלקוח ואיך אנחנו עושים את זה הכי טוב עבורו.

ערן יעקב: זה מה שחשוב וזה מה שצריך ללוות אותנו, גם אם הלקוח הזה הוא תושב חוץ וגם אם הוא נמצא ביישוב חרדי או ערבי וגם אם הוא קשיש שיש לו קושי.

ערן יעקב: הלקוח בסוף צריך לקבל מאיתנו שירות.

ערן יעקב: כל עוד הוא לא מקבל את זה במאת האחוזים, אנחנו לא נהיה בתהליך הזה.

ערן יעקב: אין לי ספק שנצלח את התהליך הזה.

ערן יעקב: אני מאמין גדול, אני כבר עובד לא מעט שנים, בטח ובטח עם ישראל דיגיטלית ועם התקשוב.

ערן יעקב: אני חושב שאנחנו עובדים בצורה מאוד מאוד טובה.

עינב קאבלה: תודה.

עינב קאבלה: האם תוכל להתייחס לאזור העסקי בכמה מילים?

עינב קאבלה: אני מבינה שהאזור העסקי אמור לשרת חברות, עוסקים מורשים.

עינב קאבלה: תקן אותי אם אני טועה.

ערן יעקב: רשות המסים אמורה לתת שירות גם למייצגים של חברות בדרך כלל וגם לעצמאים.

ערן יעקב: היכולת שלנו הרבה פעמים לתת או באמצעות API או באמצעים אחרים, וגם לתהליכים האלה אנחנו נערכים.

ערן יעקב: אנחנו כבר עושים תהליכים כאלה.

ערן יעקב: ליאורה מנהלת שע"ם נמצא פה, והיא תוכל להרחיב ככל שהוועדה תרצה – בשמחה רבה.

ערן יעקב: בסופו של יום, אנחנו רואים הכול כמקשה אחת.

ערן יעקב: אנחנו כרגע, בתוך תהליך הקורונה, מאוד מאוד עסוקים.

ערן יעקב: הטיב לומר זאת גם מר שפיגלר כי גם הוא עסוק בזה המון המון, מאוד עמוק בתהליך.

ערן יעקב: אנחנו עושים את המקסימום כדי לאפשר וזו משאבת זמן מטורפת.

ערן יעקב: אנחנו מעמידים את כל היכולת שלנו לתהליכים האלה.

ערן יעקב: לצערי, הרבה פעמים זה מונע מאיתנו להתקדם בדברים אחרים.

ערן יעקב: כממלא מקום מנכ"ל משרד האוצר, אני מאוד מקווה שגם פה אוכל לתרום שהיכולת הדיגיטלית באותם ישובים תהיה טובה יותר, כי הרבה פעמים חלק גדול מחוסר היכולת לשיח הזה נובע מזה שאין לנו כרגע את הפס המתאים ואת האופן המתאים.

ערן יעקב: למדינת ישראל יש חלק מזה, ובטח ובטח למשרד האוצר.

ערן יעקב: אני מבטיח שאנחנו גם נפעל לקידום הדבר הזה בכובעי כממלא מקום מנכ"ל משרד האוצר.

עינב קאבלה: זה חשוב מאוד, אני יודעת שמשרד התקשורת באמת משווע לדחיפה שלכם שזה יקרה.

עינב קאבלה: תבורכו אם תבצעו זאת.

עינב קאבלה: אני יודעת שאתה ממהר, אנשיך יישארו אם יהיו שאלות בהמשך.

עינב קאבלה: האם מישהו רוצה לשאול שאלה נוספת או רוצה להתייחס?

עינב קאבלה: אם לא, אנחנו כן לוקחים ומאמצים את דבריך על כך שעל אף הקושי הרב שיש כיום בגלל תקופת הקורונה שמאלצת אתכם לעסוק בזה רבות, ובצדק, כי זה לטובת האזרחים.

עינב קאבלה: אנחנו כן לוקחים מהדברים שלך את האמירה שאתם כן מכירים בחשיבות ביצירת ממשקים כמה שיותר אחידים, בטח הזדהות אחידה, ועבודה בשיתוף פעולה כדי לממש את היכולת הדיגיטלית הפשוטה ובלי יותר מדיי בירוקרטיה לאזרח, עם כל הקשיים והבעיות שציינת.

עינב קאבלה: אבל עדיין ללכת לכיוון של בשורה שתבוא גם בהעברות מידע שנדרשות, גם בהזדהות אחידה ובשאר הדברים.

עינב קאבלה: אני מבינה את הקשיים, אבל עדיין השאיפה צריכה להיות לשם בשיח פתוח ופרודוקטיבי.

ערן יעקב: תודה רבה לך, לוועדה ולכם.

ערן יעקב: נמצאים פה גם סמנכ"ל שירות לקוחות וליאורה מנהלת שע"ם.

ערן יעקב: מר שפיגלר יכול לענות לפעמים בשם רשות המסים.

עינב קאבלה: תודה רבה לך, והרבה הרבה הצלחה.

עינב קאבלה: שוב, ברכות.

עינב קאבלה: כמובן שאנשיך יישארו איתנו.

עינב קאבלה: אם יהיו עוד עניינים נפנה לאנשיו של ערן יעקב.

עינב קאבלה: אני רוצה לעבור לחלק השני של הדיון שהתחיל וקטענו אותו.

עינב קאבלה: מר שפיגלר, אנחנו עכשיו לגמרי איתך.

מאיר שפיגלר: קודם כול, טוב שערן גם אמר את דברו כי אנחנו מטבע הדברים מאמצים כל אחד מהדברים שהוא ביטא בכל מה שנוגע לשיפור, שדרוג, סנכרון, האפשרות של כלל המערכות לספק שירותים לציבור הרב.

מאיר שפיגלר: אכן, כמו שהוא ציין, אני מדגיש, יש לנו שיתוף פעולה מלא והכרה בגודל השליחות, וכמובן מהות ומשמעות התקופה שבה אנחנו נמצאים.

מאיר שפיגלר: אני רוצה לומר כמה דברים כלליים ואחר כך ניכנס לפרטים לגבי יציאה מגבולות הגזרה או הקופסא או הקיבעון המחשבתי – כל אחד שייקח את זה כרצונו.

מאיר שפיגלר: אני אגיד לכם דברים שאנחנו עשינו בתור סנונית ראשונה, והלוואי והדבר הזה יהפוך לנחלת הכלל.

מאיר שפיגלר: למשל, כאשר פונים אלינו לזימון תורים, אנחנו מיוזמתנו, עובדי הביטוח הלאומי, מרימים טלפון לאותו אדם שביקש להגיע לסניף, ואני מדבר על מצב שבו יש קבלת קהל, מצב שהיה הרי לפני כן, אנחנו מדברים איתו.

מאיר שפיגלר: תופתעו לדעת, בין 50% ל-70% מהמקרים, המענה ניתן על בסיס אותה שיחת טלפון, וזה מייתר את הצורך של התושב לכתת את רגליו, להתאמץ, להטריח את עצמו ולהגיע לסניף בשביל לקבל את אותו שירות שהוא קיבל באמצעות אפרכסת הטלפון.

מאיר שפיגלר: אנחנו מכניסים עכשיו בפיילוט גם שירות שנקרא וידיאו קונפרנס, שהוא רלוונטי לא ליוזמה שלנו לחזור לאנשים אלא למשל לאנשים שמבקשים לקבל קצבת סיעוד או לקבל מענה באמצעות הוועדות הרפואיות לכשלים הבריאותיים והתפקודיים שלהם, ושוב, כדי שלא להטריח אותם להגיע, אם זה לוועדה הרפואית ואם זה למסגרת בדיקה אחרת, ולתת להם את השירות על בסיס מאגר מידע גדול מאוד שנמצא ברשותנו מבחינת מצבו הבריאותי הרפואי והתפקודי של האדם, וכמובן עריכת שיחת הטלפון איתו.

מאיר שפיגלר: שירות נוסף שאנחנו יזמנו התחיל כסנונית בסניף חולון של הביטוח הלאומי, וכמובן מייד כשראינו כי טוב העברנו את זה לכל הסניפים.

מאיר שפיגלר: חברת הכנסת סונדוס הלכה, אני חייב לה תשובה.

מאיר שפיגלר: כ-30% מהנציגים דוברי השפה הערבית, תעבירו לה את המידע הזה.

מאיר שפיגלר: היוזמה היא לשוטט ברשתות החברתיות, לאתר באמצעות מילים מנחות מצוקות של אנשים, ליזום קשר איתם מהסניף, וטיפול במלוא מיצוי הזכויות שלהם.

מאיר שפיגלר: זה התחיל לפני כשנה ומחצה, בשנת 2019, למען האמת אולי אפילו סוף 2018.

מאיר שפיגלר: ב-2019 איתרו בסניף אחד בחולון כ-540 מקרים של אנשים שהיו במצוקה אמיתית עד כדי כך שהם לא ידעו מה עליהם לעשות.

מאיר שפיגלר: מדובר באנשים שהם כבר נמצאים באמת במצב לא טוב.

מאיר שפיגלר: עובדי הביטוח הלאומי איתרו את המצוקות שלהם באמצעות מה שאמרתי לך, יצרו איתם קשר, או שהלכו אליהם או שביקשו מהם להגיע לסניף, וכל אחד בהתאם למצבו, ונתנו להם טיפול מלא והקנו להם את מלוא הזכויות שמגיעות להם.

מאיר שפיגלר: הם לא ידעו בכלל שמגיעות להם זכויות מהביטוח הלאומי.

מאיר שפיגלר: לאחר מכן כמובן השקנו את זה בכל הסניפים של הביטוח הלאומי.

מאיר שפיגלר: רק לאחרונה במסגרת המענקים של ה-500, 300 ו-750 שקל, לא היו במחיצתנו חשבונות הבנק של חלק נכבד מאוד מהתושבים - סדר גודל של 2.2 – 2.3 מיליון חשבונות בנק שלא היו לנו.

מאיר שפיגלר: את יודעת מה עשינו?

מאיר שפיגלר: הלכנו וחיפשנו דרך שלא הייתה לפני כן כי אם היא הייתה לפני כן זה לא חוכמה.

מאיר שפיגלר: היות וידענו באמצעות המידעים שלנו שאין לנו חשבונות בנק של הורים מסוימים או שאין לנו חשבונות בנק של ילדים מסוימים מעל גיל 18, אנחנו באמצעות מסרונים פנינו להורים כדי שהם יגידו לילדים שלהם: תיכנסו למערכת המידע של הביטוח הלאומי ותכניסו את חשבונות הבנק שלכם.

מאיר שפיגלר: אותו הדבר אמרנו לילדים שידענו שההורים שלהם לא הכניסו את חשבונות הבנק שלהם: תפנו להורים שלכם, תדרבנו אותם, תאיצו בהם, להיכנס למערכת הביטוח הלאומי ולאתחל את חשבונות הבנק שלהם.

מאיר שפיגלר: אני בכוונה מראה חלק מהדברים.

מאיר שפיגלר: והלוואי וזה יהיה מנת חלקו של כל השירות הציבורי, על מנת להראות לצאת מהקיבעון, מהסטגנציה, מדפוסי העבודה שהיו מורגלים בהם דרך קבע ולמנף את המשבר שבו אנחנו נמצאים כדי לתת כלים טובים ומשמעותיים יותר, גם אם הם לא על פי תרי"ג האותיות הכבדות, כדי לעשות צעד ענק לטובת הנגשת השירות הציבורי לציבור הרחב.

מאיר שפיגלר: את זה אני אומר בקול רם, אולי הדבר הזה יאיץ את התהליך בקרב שאר המערכות הציבוריות.

מאיר שפיגלר: יש לנו עוד הרבה מאוד דוגמאות, אבל אני לא רוצה לגזול מהזמן.

עינב קאבלה: זה דברים מאוד מאוד חשובים ואני שמחה שאתה אומר אותם.

עינב קאבלה: אני רוצה שניגע גם בשירותים הדיגיטליים.

מאיר שפיגלר: עובדי הביטוח הלאומי הם אלה שנושאים בעול.

מאיר שפיגלר: כמו שציין ערן, הם עובדים לילות כימים ולא ימים כלילות, זאת אומרת הם עובדים כל הזמן, במיוחד במערכות המחשוב, השירות לציבור.

מאיר שפיגלר: העובדים בביטוח הלאומי עובדים בכל התקופה הזו, ובעיקר בגלים של הסגרים למיניהם, משש בבוקר, במשמרות אומנם, עד תשע-עשר בלילה, בימי שישי, במוצאי שבת.

מאיר שפיגלר: אנשי המחשוב עובדים בלי סוף, כל הלילה עד אור הבוקר, וחוזר חלילה, הכול בגלל שאנחנו מזדהים, מבינים, מודעים ונמצאים מבחינתנו במודעות מלאה למטלות האדירות שמונחות על כתפנו.

מאיר שפיגלר: הביטוח הלאומי זה מעגל חיים.

מאיר שפיגלר: זה מתחיל בחלק מהמקרים משמירת היריון ועד למצב שאדם נלקח לעולם שכולו טוב, קבורה וכן הלאה.

מאיר שפיגלר: אין דבר במעגל החיים של הציבור במדינת ישראל שלא נמצא במתכונת כזו או אחרת בממשק עבודה מול הביטוח הלאומי

עינב קאבלה: אתם באמת מעורבים בכל אירועי החיים, ולכן חשוב הסנכרון מול הגורמים הנוספים.

מאיר שפיגלר: מבלי להפחית כהוא זה מהיקף הפעילות, המהות והמשמעות של רשות המסים, וכל מה שאמר ערן הוא אמת ויציב, בביטוח הלאומי יש שתי מערכות עצומות: אחת של גבייה – פחותה מזו של רשות המסים אבל היא גדולה מאוד, והאחת של הענקת קצבאות ושירותים לתושבים.

מאיר שפיגלר: מדובר בשתי מערכות נפרדות לחלוטין.

מאיר שפיגלר: אגב, בהקשר הזה גם לנו יש את ההנגשה של המערכות שלנו למייצגים.

מאיר שפיגלר: בנושא של גבייה, לכל רואי החשבון ויועצי המס, הם יכולים להיכנס למערכת.

מאיר שפיגלר: היא מאוד ידידותית, אנחנו כל הזמן משפרים אותה.

מאיר שפיגלר: הם יכולים לקבל החלטות לבד, כולל ביטול עיקולים, והם יכולים לעשות את זה עבור הלקוחות שלהם, כולל פריסת תשלומים וביטול קנסות.

מאיר שפיגלר: אלו דברים שהם בגדר פאטה מורגנה, שלא היו בעבר, כלפי כל המייצגים.

מאיר שפיגלר: אנחנו נמצאים בפיילוט עכשיו עם לשכת עורכי הדין כדי לתת זאת גם לעורכי הדין - לא בנושאי גבייה, בנושא קצבאות וזכויות שמגיעות ללקוחות שלהם, כי אנחנו טוענים שככל שננגיש את המערכות שלנו ליותר ויותר גורמים, לנו יהיה יותר טוב, ובעיקר לציבור יהיה יותר טוב.

מאיר שפיגלר: דוגמה נוספת, ארנונה.

מאיר שפיגלר: אנחנו נותנים את המידע.

מאיר שפיגלר: קודם כול, המידע הוא לא שלנו, הוא של הציבור הרחב.

מאיר שפיגלר: זה לא נכס של הביטוח הלאומי, זה נכס של הציבור הרחב.

מאיר שפיגלר: ככל שאנחנו יכולים לתת לגורמים מסוימים את הנגישות אליו, כמובן עם המגבלות, כדי שהוא ישפר וישדרג את השירות לציבור, אנחנו הראשונים שעושים את זה.

מאיר שפיגלר: לדוגמה, בארנונה, באופן כללי בעבר, מי שרצה לקבל או פטור או הנחה נדרש קודם כל להגיע לביטוח הלאומי, לקבל אישורים מהביטוח הלאומי, אחר כך לרוץ לרשות המקומית, להמתין שם כדי שיקבלו אותו, ואחר כך לתת את המסמכים כדי שיראו האם הוא זכאי או לא זכאי לקבל פטור או הנחה מארנונה.

מאיר שפיגלר: את יודעת מה קורה היום?

מאיר שפיגלר: עשינו עבודה משותפת עם הרשויות המקומיות, עם מרכז השלטון המקומי.

מאיר שפיגלר: אנחנו נותנים גישה לכל רשות מקומית למאגר המידע שרלוונטי לעניין קבלת החלטה לפטור או להפחתה בתשלום.

מאיר שפיגלר: כלומר, הנחה בתשלום הארנונה.

מאיר שפיגלר: האזרח לא צריך לעשות שום דבר, כלום.

מאיר שפיגלר: זה אמור להיות אוטומטי.

מאיר שפיגלר: הוא אמור לקבל הודעה מהרשות המקומית: בהתאם לנתוני הביטוח הלאומי אתה פטור מתשלום ארנונה או אתה אמור לשלם ארנונה מופחתת- הנה, השובר, תשלם.

מאיר שפיגלר: לא צריך לרוץ לשום מקום כי יש היום מידע.

מאיר שפיגלר: אנחנו לא חושבים שאנחנו צריכים לשמור את המידע אצלנו.

מאיר שפיגלר: לא, אנחנו צריכים להנגיש אותו לכל מי שבאמצעות המידע יכול לתת שירות טוב יותר לציבור הרחב.

מאיר שפיגלר: אנחנו עושים את זה כי אנחנו מאמינים בזה.

מאיר שפיגלר: דוגמה נוספת לעוד שירות.

מאיר שפיגלר: עשינו את זה, זה לא היה כל כך מוצלח.

מאיר שפיגלר: אנחנו רוצים להקנות לאזרחים הוותיקים בחברה הישראלית את הקצבאות מבלי שהם יטריחו את עצמם, למעט פעם אחת, לא לסניפי הדואר ולא לבנקים ולא לשום מקום.

מאיר שפיגלר: לאלה שאין חשבונות בנק והם בדרך כלל רצים לסניפי בנק הדואר, ובכל זאת אנחנו רוצים להעניק להם את הזכויות שלהם, אנחנו רוצים להשיק פלטפורמה של ארנק אלקטרוני.

מאיר שפיגלר: פעם אחת הם יעשו מעשה שייתן להם את השירות הזה מבחינת הזדהות ומבחינת הנתונים הרלוונטיים של סייבר ושל צנעת הפרט לקבל כרטיס, ואחר כך דרך קבע בתאריך הרלוונטי הכרטיס הזה יקבל את הקצבה, ובאמצעות הכרטיס הזה הם יוכלו לממש כמעט כל פעולה של רכישה, התחשבנות, תשלום, מבלי להטריח עצמם למקום נוסף.

מאיר שפיגלר: אגב, בעידן הקורונה זה היה מאוד משמעותי כי לא רצינו שהם ייצאו מהבית ולא רצינו שייחשפו לציבור נוסף בגלל רמת הסיכון שלהם.

מאיר שפיגלר: לכן, טרחנו לעשות את זה.

מאיר שפיגלר: זה היה משותף לנו ולמשרד לשוויון חברתי, למשרד האוצר ולדואר ישראל.

מאיר שפיגלר: אנחנו רוצים למנף את זה.

מאיר שפיגלר: יש לנו את השירות הזה, אבל למנף אותו בצורה משמעותית יותר גם לימים שלאחר עידן הקורונה.

מאיר שפיגלר: יש לי עוד דברים לומר, אבל אני בכל זאת רוצה לתת גם לעובדי הביטוח הלאומי לומר את דברם ולשטוח קצת את היקפי הפעילות שלנו בכל הנוגע לשירות.

מאיר שפיגלר: נחמה תוכל לתת נתונים.

נחמה שפירא: - - - אני רוצה להתייחס לשירותים האישיים הדיגיטליים שיש בביטוח הלאומי.

נחמה שפירא: יש לנו אתר שירות דיגיטלי אישי, ואדם נכנס עם קוד משתמש וסיסמא לשירות הזה ורואה את כל מגוון התיקים שלו, בין אם זה גבייה, גמלאות, אבטלה, נכות, הבטחת הכנסה וכל מגוון השירותים.

נחמה שפירא: הוא יכול לראות מה מצב התיק שלו, מתי ייכנס לו הכסף, כולל אם יש לו תשלום עתידי.

נחמה שפירא: הוא יכול לראות את הפרוטוקולים של הוועדות הרפואיות, יכול להוריד לעצמו אישורים, ולעשות מגוון של שירותים.

נחמה שפירא: לסבר את האוזן – מינואר 2020 עד לאתמול היו לנו 36 מיליון כניסות מוצלחות לאתר שירות אישי - זו כמות בלתי נתפסת.

נחמה שפירא: עוד לפני הקורונה היו לנו מעל מיליון כניסות לאתר שירות אישי וזה מאוד מאוד עצום.

נחמה שפירא: אם אדם לא הבין מה מגיע לו ומה לא מתוך האתר האישי או שהוא לא מרוצה, הוא יכול גם לשלוח פנייה דרך: פנו אלינו, שמגיעה ישירות לסניף.

נחמה שפירא: הסתכלתי על הנתונים כמה פנו מתחילת השנה, רק מיליון.

נחמה שפירא: מתוך ה-36 מיליון היו אנשים שלא הבינו מה כתוב ושלחו פנייה נוספת באמצעות: פנו אלינו, בבקשת בירור נוספת.

נחמה שפירא: האתר האישי הוא לא מושלם, תמיד צריך להתאים אותו.

נחמה שפירא: עכשיו, בעידן הקורונה, אנחנו כל הזמן נדרשים להכניס שינויים חדשים.

נחמה שפירא: הכנסנו את היכולת לדווח על יציאה לחל"ת וחזרה מחל"ת.

נחמה שפירא: המבוטח הוא זה שמצהיר וכל זה נקלט אוטומטית במערכות שלנו והתשלומים מתבצעים אוטומטית.

נחמה שפירא: הוא לא צריך לעשות עוד משהו מעבר לזה.

נחמה שפירא: את כל המענקים הצפנו והכנו תשתית גדולה מאוד בכל הערוצים הדיגיטליים כך שאדם יראה מתי ייכנס לו הכסף, לאיזה חשבונות בנק, ובדיוק הסכומים שנכנסים אליו.

נחמה שפירא: כולנו שם עכשיו.

נחמה שפירא: עובדים גם על מענקי הנכות כדי שהנתונים יהיו זמינים למבוטחים באתר שירות אישי וכדי שפחות יתקשרו אלינו.

נחמה שפירא: אני בטוחה שמי שמתקשר בסופו של דבר זה מישהו שרוצה לפעמים לוודא שמה שכתוב זה נכון, וגם כאלה שהשירותים הדיגיטליים לא נגישים אליהם, ויש כאלה לא מעט, כי אנחנו מתעסקים בכל אוכלוסיית מדינת ישראל ולא רק באלה שיש להם אוריינות וחשופים לשירותים דיגיטליים.

נחמה שפירא: לגבי כניסה אחודה דרך האתר של ממשל זמין – צריך לציין שהיו לנו דיונים יחד עם ממשל זמין להשתמש בכניסה שלהם כאפשרות כניסה לאתר שלנו.

נחמה שפירא: שאנחנו הבענו את הסכמתנו.

נחמה שפירא: לצערי, נפלה הקורונה ואז הם היו עסוקים, גם אנחנו מאוד מאוד עסוקים, וזה לא התקדם.

נחמה שפירא: בכל מקרה, אנשים נכנסים היום בכניסה ישירה לאתר הביטוח הלאומי.

עינב קאבלה: הנקודה הזו היא סופר חשובה.

מאיר שפיגלר: מיכאלה תדבר עליה.

מאיר שפיגלר: נחמה, תני נתונים מספריים על מוקד הטלפוני כי מיכאלה כאן תיתן סקירה לגבי שאר הדברים.

מאיר שפיגלר: תני נתונים מספריים על כניסות לאתר האישי, לאתר הכללי, למוקד הטלפוני, הפריסה של המוקד הטלפוני, כדי לסבר את האוזן לחברי הוועדה מה היקף השירות שניתן ישירות גם מהסניפים וגם מהמוקדים לציבור הרחב בעת הזו.

עינב קאבלה: חשוב לי שנדבר אחר כך על ההזדהות האחידה.

עינב קאבלה: בסוף על זה הדיון, בין היתר.

נחמה שפירא: לפני הקורונה ענינו בערך על כמעט 500,000 שיחות בחודש.

נחמה שפירא: בגלל שהרחבנו את מערך המוקדים באופן מאוד מאוד גדול, בחודש אוגוסט ענינו על 800,000 שיחות, ובספטמבר שבו היו חגים, ענינו על כמעט 700,000 שיחות.

נחמה שפירא: זה נכון, מה שענינו לא מספק את כל הביקושים כי כפי שתיאר מאיר בהתחלה, הביקושים לשירותים הטלפוניים הם הרבה הרבה יותר גדולים, אבל כמעט הכפלה בכמות השיחות היא מאוד מאוד משמעותית, וזה הודות לכך שהקמנו מערך מוקדים שלם.

נחמה שפירא: יש לנו את המוקד הראשון שהקמנו בצפת שנמצא בתהליך גדילה.

נחמה שפירא: אנחנו הוספנו מוקד בכרמיאל.

נחמה שפירא: פתחנו גם מוקד בנתיבות והוא נמצא בשלבי גדילה משמעותיים מאוד, לכמות של 150 עמדות.

נחמה שפירא: כבר היום יש שם כ-60 נציגים ובתהליך הכשרה נוסף הם ימלאו את החסר.

נחמה שפירא: בגלל שהמוקד הזה - - - חברה שנבחרה במכרז עוד לפני הקורונה, הלכנו למערך של שני מוקדים.

עינב קאבלה: נחמה, מנכ"ל מוסד הביטוח הלאומי תיאר גם בתחילת דבריו את נושא המוקדים.

עינב קאבלה: אני רוצה שניגע בשירותים הדיגיטליים.

עינב קאבלה: המנכ"ל מבקש להעביר את רשות הדיבור למיכאלה שתתייחס להזדהות האחודה.

עינב קאבלה: אני מודה לך.

עינב קאבלה: כמובן שאם נצטרך, נחזור אליך.

מיכאלה כהן: בהחלטת הממשלה יש שני דברים מאוד מאוד מרכזיים שקרו בעקבות הדבר הזה.

מיכאלה כהן: אומנם היא עברה רק ביולי, אבל כתוב שם באופן חד משמעי.

מיכאלה כהן: כמובן שהביטוח הלאומי, בהמשך לדברי המנכ"ל, עובד בשיתוף פעולה ועושה ממשקים יחד עם משרדים ממשלתיים כי בסופו של דבר המידע הוא של הציבור והוא צריך לקבל את הזכויות שמגיעות לו ולצמצם בירוקרטיה ככל הניתן.

מיכאלה כהן: כיוון שרוב הצוותים שאמורים בהחלטת הממשלה הם חלק בלתי נפרד, כמעט הכול נוגע בצורה כזו לביטוח הלאומי, צוותי הביטוח הלאומי נמצאים כחלק מהצוותים.

מיכאלה כהן: הנושאים שהוחלט עליהם הם הכותרות שאנחנו רואים: אבטלה, דמי פגיעה ונכות מעבודה, ועדות רפואיות, דמי לידה וכו'.

קריאה: הצוותים התחילו לעבוד כבר לפי החלטת הממשלה?

מיכאלה כהן: כן.

מיכאלה כהן: הנקודות הצהובות שאתם רואים זה איפה זה נמצא, מה הסטטוס כרגע.

מיכאלה כהן: גם בהמשך למה שדובר קודם לכן, עם הקורונה אנחנו התחלנו לעבוד עם ישראל דיגיטלית בשיתוף פעולה פורה ומצוין.

מיכאלה כהן: עוד לפני החלטת הממשלה, כבר בשנה שעברה התחלנו לקדם פרויקטים שונים, גם כדי לייעל את השירות, לצמצם בירוקרטיה ולתת מענה לאזרחים.

מיכאלה כהן: עם הקורונה הגענו למסקנה שיש צורך לשנות את סדרי העדיפויות.

מיכאלה כהן: ראינו שהצרכים הם אחרים, הדברים השתנו, ותוך כדי תנועה שינינו ועשינו תעדוף, גם במינהל התביעה בביטוח לאומי וגם בגמלאות, כמובן בשיתוף פעולה עם ישראל דיגיטלית.

מיכאלה כהן: אמרנו מה הדבר שהוא הכי הכי חשוב.

מיכאלה כהן: באבטלה אתם יכולים לראות את טופס המזוהה האחוד, הסטטוסים, ממשקי שיחה להשלמת מסמכים, טופס 100 כטריגר.

מיכאלה כהן: לפני טופס 100 היינו צריכים לקחת נתונים גם משירות ה - - -.

מיכאלה כהן: כרגע טופס 100 מאפשר לנו לצמצם כמה שיותר את הבירוקרטיה מול האזרח.

מיכאלה כהן: אנחנו יכולים לקבל מידע גם מהמעסיקים, להצליב נתונים, וכמה שפחות לבלבל את המוח לאזרח.

מיכאלה כהן: אנחנו מקבלים את כל המידע אלינו ונותנים לו את הזכויות בלי לטרטר אותו ובלי להגיד לבוא למשרד זה או אחר.

עינב קאבלה: הכול נמצא במשרדי הממשלה השונים.

מיכאלה כהן: בדיוק.

מאיר שפיגלר: הוא לא צריך להביא תלושי שכר, וכך הלאה.

מיכאלה כהן: יישום החלטת הממשלה הוא בכך שאנחנו מתחילים במחקר משתמשים, מחקר שוק, בשביל להבין בדיוק את הצורך.

מיכאלה כהן: אחר כך יש לנו אפיון עסקי, עיצוב מחדש של התהליך הבירוקרטי – להעביר את הבירוקרטיה והמסמכים, שאת ציינת לפני רגע, לאוטומציה.

מיכאלה כהן: יש אפיון טכנולוגי, תכנון טכנולוגי מפורט.

מיכאלה כהן: אנחנו מכניסים עכשיו גם מוביל דיגיטלי בשיתוף עם ישראל דיגיטלית לביטוח הלאומי, בשיתוף כמובן עם הצוותים והצוות המחשובי של הביטוח הלאומי, על מנת לקדם זאת ביתר שאת.

מיכאלה כהן: אחר כך יש לנו את שלב הפיתוח, כתיבת הקוד, ואז אנחנו מעלים זאת לאוויר.

מיכאלה כהן: כמו שאתם רואים, בעקבות הקורונה דברים התקדמו בצורה משמעותית בנושא אבטלה.

מיכאלה כהן: דברים שהיו אמורים לקחת חצי שנה או מספר חודשים קרו כמעט ברגע.

מיכאלה כהן: אנחנו ממש בשלבים סופיים.

מיכאלה כהן: כמו שציין המנכ"ל, הביטוח הלאומי ממשיך להתנהל בכל מעגלי החיים.

מיכאלה כהן: העובדים לא הפסיקו לטפל בהכול.

מיכאלה כהן: בעקבות משבר הקורונה אנחנו רואים כמובן עלייה באבטלה, הבטחת הכנסה, נכות, נכות עבודה ונכויות כלליות, סיעוד, זקנה, כאשר לידה וקבורה וכו' נשארים אותו הדבר.

מיכאלה כהן: אנשים ממשיכים לעבוד, זה לא משנה.

מיכאלה כהן: הסטטוס נשאר וכולם ממשיכים לתת מענה לכל הנושאים.

מיכאלה כהן: אנחנו רואים כאן שהייתה לנגיף השפעה על התהליך.

נירה לאמעי רכלבסקי: לעיתים אנשים בקבוצות סיכון היו צריכים להגיע אליכם פיזית בתקופת הקורונה, ולא רק מבוגרים.

נירה לאמעי רכלבסקי: הוועדה הזו העבירה חוק, ואתם יכולים להיכלל בו, שמאפשר סוג קיצור דרך, אפילו מבחינת הוראות חוק שמחייבות היום התייצבות - אפרופו, ההוראות האנכרוניסטיות שדיברת עליהן, בעצם מאפשרות עקיפה של העניין הזה.

נירה לאמעי רכלבסקי: אתם נתקלתם במצב שהחוק מחייב התייצבות ואתם צריכים איזשהו מעקף של החוק כדי לאפשר לתת את השירות באופן דיגיטלי?

מאיר שפיגלר: שלא יהיה ספק לרגע, שונו תהליכי עבודה, כאשר המוטיבציה להקל, לפשט, להנגיש, ולטרטר כמה שפחות מבחינת האזרח ואת הצורך שלו להגיע, אם זה לוועדת רפואיות, אם זה לסניפים, אם זה לשלוח אליו מישהו כדי לראות מה קורה מבחינת מצבו.

מאיר שפיגלר: זה נכון לגבי הסיעוד, ועדות רפואיות, אבטלה, וכך הלאה.

מאיר שפיגלר: אין חוק שאומר בצורה קטגורית: אדוני, אתה צריך להגיע לביטוח הלאומי לקבל משהו.

מאיר שפיגלר: אבל במשך עשרות שנים הייתה התנהלות מסוימת, ואתם יודעים מה המשמעות של נוהג.

מאיר שפיגלר: אנחנו שינינו סדרי בראשית בנושא הזה וציינתי כמה דוגמאות בדבריי.

עינב קאבלה: נירה, היועצת המשפטית, ציינה שאם יש חקיקה שמגבילה אתכם באיזושהי צורה כי נדרשת חתימתו של אדם במקום, העברנו פה בוועדה את הפלטפורמה שהיא חוק שהוא הוראת שעה, שמאפשרת גם לכם, לביטוח לאומי, להיכנס בתוכו ולהגיד באיזה שירות אתם רוצים לעקוף את החקיקה שמגבילה אתכם.

עינב קאבלה: אבל אם אין את זה אז בכלל מצוין ותמשיכו בפעילות גם בלי שימוש בזה.

עינב קאבלה: אבל תדעו שאם תצטרכו אז כמובן יש את זה.

מאיר שפיגלר: אנחנו אימצנו את בית הלל.

עינב קאבלה: טוב מאוד, אבל יש מקרים שגם אם רוצה להיות בית הלל פלוס, אתה לא יכול.

מאיר שפיגלר: צאי מנקודת הנחה שאין מצב שאנחנו לא מחפשים מתחת לאדמה איך להקל.

עינב קאבלה: אז עכשיו יש מעל האדמה אפשרות.

מיכאלה כהן: מי שעוקב אחרי הוועדות בכנסת יכול לראות מסלול מאוד מסוים איך הדברים הולכים.

מיכאלה כהן: באבטלה התקדמנו משמעותית, אבל גם בוועדות רפואיות.

מיכאלה כהן: גם במהלך הסגר המשכנו את הוועדות הרפואית, כמובן עם כללי התו הסגול.

מיכאלה כהן: הבנו שיש כאן פה צורך, אבל גם הבנו שיש פה הזדמנות, יש פה פלטפורמה, גם בגלל המצב, גם בגלל החלטה הממשלה, וגם בגלל התהליך שהתחלנו עם ישראל דיגיטלית לפני כן.

מיכאלה כהן: יש עכשיו את כל נושא ביצוע ועדות רפואיות מרחוק וזימון תורים מקוון.

מיכאלה כהן: אנחנו רואים גם שבמקום להגיע לסניפים, הציבור מעדיף זימון תורים, הוא מעדיף שבאים אליו ומרימים את הטלפון וסוגרים.

מיכאלה כהן: עוד לפני הסגר, כשהיה זימון, ההנחיה הייתה להרים את הטלפון, לנסות לייתר את זימון התורים, כדי שאדם יקבל מענה בלי צורך להגיע, לסגור את הפנייה, ולתת לאותו אדם מענה, וכך להכניס אנשים אחרים.

מיכאלה כהן: בוועדות הרפואיות אנחנו ממש בשלב הסופי.

מיכאלה כהן: אנחנו בווידיאו צ'ט ובווידיאו קונפרנס בעניין הוועדות הרפואיות, וזאת במקום להגיע לוועדה, בטח ובטח לגבי קבוצות בסיכון.

מיכאלה כהן: זה ממש בשלבים שזה או טו טו באוויר.

מיכאלה כהן: זאת אומרת, גם פה אנחנו מתקדמים משמעותית.

מיכאלה כהן: זה לא כל כך כפי שצוין.

מיכאלה כהן: הייתי מוסיפה פה.

עינב קאבלה: היית מוסיפה עוד שני ירוקים – רשמנו.

מיכאלה כהן: בדיוק.

מיכאלה כהן: אני רואה צהוב, אבל אוקי – אני בלי משקפיים, אני הבעיה.

מיכאלה כהן: יש גם נושא של פטור ממס הכנסה, וערן ציין את זה גם כן.

מיכאלה כהן: אנחנו באופן רציף וכשאנחנו יכולים לחבר בין משרדים, אנחנו עושים את זה.

מיכאלה כהן: גם נושא הבטחת הכנסה מקבל איזשהו תעדוף עכשיו.

מיכאלה כהן: אחד הנושאים שהועלו, ולא הזכרתי קודם לכן, זה הבטחת הכנסה.

מיכאלה כהן: הרבה מאוד אנשים שלא יכולים או שלא זכאים לאבטלה בגלל החוק, למרות תקנות שעת חירום וכו', מגיעים להבטחת הכנסה.

מיכאלה כהן: אנחנו רואים עלייה גם שם.

מיכאלה כהן: בהמשך למה שציינתי, אנחנו רואים שגם בסיעוד, גם בשארים, גם פתיחת תיק ניכויים ותיק עצמאי, זה רק הולך ומתקדם בעקבות המצב.

מיכאלה כהן: אנחנו יושבים כרגע כמעט בכל הצוותים ומנהלים את מה שצריך לפי חמשת הפעימות שציינתי קודם, והכול בפעולה בזמן הזה.

עינב קאבלה: את מדברת על כל אירועי החיים אלה, והרעיון לייצר את אותו ממשק דיגיטלי בכל המקרים באופן שידבר ויסתנכרן עם הדיגיטציה של המשרדים הממשלתיים, נכון?

מיכאלה כהן: כן, חד-משמעית.

מיכאלה כהן: שני העמודים האלה הם ספציפית להחלטת הממשלה.

מיכאלה כהן: אבל מעבר לזה, יש לנו עוד פרויקטים שאנחנו ממשיכים לעשות במקביל.

מיכאלה כהן: המנכ"ל התחיל ודיבר על השירות ומה אנחנו עושים במוקדים הטלפונים.

מיכאלה כהן: זה לא חלק מהחלטת הממשלה, אנחנו מבינים שיש פה איזשהו צורך, אבל זה בהחלט ברוח החוק ואנחנו מקדמים את זה.

מיכאלה כהן: זה תופס נתח נכבד מסדר-היום שלנו.

מיכאלה כהן: דיברת על הפרויקטים והדיגיטציה וכו'.

מיכאלה כהן: חוק הביטוח הלאומי הוא חוק סבוך ומלא בפרטים ובבירוקרטיה.

מיכאלה כהן: לא הביטוח הלאומי ניסח את החוק ויש הרבה מאוד מסמכים שנדרשים להביא.

מיכאלה כהן: צריך לפשט את זה כמה שיותר, בטח לגבי האוכלוסייה הצעירה שברובה חטפה במהלך הקורונה ולא הייתה לקוחה של הביטוח הלאומי קודם לכן.

מיכאלה כהן: הצורך בפישוט, בהנגשה וצמצום הבירוקרטיה הוא אפילו גבוה יותר כי זה לא היה בסדר-היום של אנשים, וכרגע הם נמצאים במצב שהם חייבים להבין את זה.

עינב קאבלה: מה שעורר את הדיון הקודם היה מקרה שהביא לנו חבר הכנסת גינזבורג שעסק בפנייה של אדם שנכנס לרשות התעסוקה בעניין דמי אבטלה ואז הוא היה צריך להיכנס עוד פעם לביטוח הלאומי, והוא הלין על כך שהוא צריך לכתת את רגליו בין שתי מערכות וירטואלית.

עינב קאבלה: אני לא יודעת איך הכי נכון לעשות ממשק יותר נוח, אבל בטח בנושא ההזדהות.

מאיר שפיגלר: הסוגיה הזו עלתה על ידי בוועדת הכספים לפני כשבועיים וחצי.

מאיר שפיגלר: אין לך מושג כמה את צודקת.

מאיר שפיגלר: זה פשוט לא סביר שיתחילו לתזז אדם בין גופים שונים כדי לקבל דבר אחד, ולענייננו, שירות התעסוקה והביטוח הלאומי.

מאיר שפיגלר: אני לא אלאה אתכם בפרטים, אבל הסוגיה שעמדה על הפרק היא שאדם יידרש לפנות רק למקום אחד, לציין שהוא הפסיק לעבוד, והוא יקבל כתוצאה מכך את מה שמגיע לו, ובעניין הספציפי את דמי האבטלה.

מאיר שפיגלר: אנחנו הגענו להסדר, שכרגע אני מקווה מאוד שהוא גם יוכיח את עצמו, עם שירות התעסוקה.

מאיר שפיגלר: אין לנו שום כוונה לטרטר את התושבים שלא לצורך.

עינב קאבלה: לאן נכנס האזרח בהסדר הזה?

מאיר שפיגלר: הביטוח הלאומי, ויש לנו תהליך עבודה עם שירות התעסוקה כדי לא לפגוע במי שלא דיווח בעת ובעונה אחת בשני המקומות גם יחד.

מאיר שפיגלר: זה היה עד ל-7 לאפריל.

מאיר שפיגלר: זאת אומרת, מי שפנה רק לביטוח הלאומי, זה היה בגדר די והותר.

מאיר שפיגלר: זה היה גם לגבי מי שחצה את גיל ה-67, וזה גם כן היה סביב חודש אוגוסט – מתכונת של פנייה לביטוח הלאומי, ותו לא.

מאיר שפיגלר: שוב, אנחנו, מבחינתנו, רואים רק דבר אחד, את הציבור ואת החובה שלנו להקל עליו ולמנוע ממנו טרטור יתר - זה מה שמעניין אותנו.

מאיר שפיגלר: אנחנו פועלים בנושא, וכרגע בעצה אחת גם עם שירות התעסוקה.

מאיר שפיגלר: כמו שאמרה מיכאלה, שידוד המערכות, הצלבות נתונים, מאגרי מידע אחודים.

מאיר שפיגלר: הרעיון הוא לאפשר לאדם להכניס את הפרטים שלו אצלנו והוא יוכל לראות מייד את כל מה שמגיע לו, וזאת על בסיס זה שהביטוח לאומי מקבל ממשקים שוטפים של מידעים כמעט מכל משרד ממשלתי באשר הוא שנותן את השלמת התמונה על נתוני האזרח.

מאיר שפיגלר: באמצעות הנתונים האלה אנחנו יודעים מה, מתי וכמה מגיע לו.

מאיר שפיגלר: זה בגדול לעניין השאלה שלכם שהיא טבעית לחלוטין.

מאיר שפיגלר: אנחנו מודעים לזה ולכן גם עשינו מעשה.

מאיר שפיגלר: הדיון בהקשר הזה בוועדת הכספים היה ארוך ומייגע.

עינב קאבלה: האם תוכלו להתייחס לזה שתהיה לאדם אפשרות להזדהות ממשלתית במקביל להזדהות הנפרדת בביטוח הלאומי, כדי שההזדהות שלו באתרים הממשלתיים תוכל לשמש אותו גם אצלכם והוא לא יצטרך לזכור או לרשום לעצמו שתי הזדהויות נפרדות?

מיכאלה כהן: אנחנו כרגע עובדים על זה יחד עם ישראל דיגיטלית.

מיכאלה כהן: יש קושי לאנשים לעשות את המעבר הזה.

מיכאלה כהן: בתחילת משבר הקורונה ראינו שהרבה מאוד אנשים הגיעו לממשל זמין, מילאו טפסים של אבטלה, והיה באג.

מיכאלה כהן: כלומר, הנתונים לא הועברו אלינו כמו שצריך.

מיכאלה כהן: בשלב כלשהו המערכת נפלה.

מיכאלה כהן: אצלנו טפו טפו המערכת - - -

מאיר שפיגלר: ממשל זמין – הכוונה.

עינב קאבלה: הבנו את זה מה-"טפו טפו".

מיכאלה כהן: ממשל זמין נפלו ואצלנו לא.

שחר ברכה: רק לחדד.

שחר ברכה: מערכת - - -

עינב קאבלה: שחר, אתן לך את זכות התגובה לאחר שמיכאלה תשלים.

מיכאלה כהן: חלילה.

עינב קאבלה: כל אחד יגיד את דברו.

עינב קאבלה: רואים שיש שיתוף פעולה מצוין, הכול בסדר.

עינב קאבלה: מטרת הוועדה לעודד את שיתוף הפעולה הזה ולקדם אותו כדי שלאזרחים יהיה טוב.

עינב קאבלה: כולם רואים זאת באותה עין, ואני שמחה על כך.

מיכאלה כהן: אנחנו ומשרדי הממשלה לא הנושא אלא האזרח הוא הנושא.

מיכאלה כהן: כשראינו שהאזרח הלך לממשל זמין ומילא שם טפסים כי זה היה לו יותר נוח למלא, הבנו שאנחנו צריכים להשתפר גם בממשקים שלנו כדי שהאזרח יקבל את השירות הכי טוב, ולא משנה מאיפה הוא מגיע.

מיכאלה כהן: זה לא תחרות, אנחנו לא הנושא.

עינב קאבלה: בוודאי שזה לא תחרות, זה לייצר את הביחד.

עינב קאבלה: תקני אותי אם טועה, האפשרות שתהיה פלטפורמה נוספת להזדהות הנפרדת לאו דווקא נוגעת לאפשרות למלא כאן טופס ושהוא יתממשק עם הדברים שלכם.

עינב קאבלה: השאלה שלי נגעה למשהו אחר - רק לסיסמא בכניסה.

מיכאלה כהן: זה בדיוק מה שעמדתי להגיד.

מיכאלה כהן: כרגע הכניסה היא אכן שונה.

מיכאלה כהן: אנחנו מנסים לאחד את הדבר הזה.

מיכאלה כהן: בדיוק אתמול בלילה דיברתי עם יעל מישראל דיגיטלית שצופה בנו.

מיכאלה כהן: המטרה היא לקבל כל הזמן ריקושטים מהציבור כמה לייעל את המערכת ואיך אפשר להיכנס, כאשר יש שני דברים שעומדים על כף המאזניים: מצד אחד, לשמור על הפרטיות ועל המידע האישי והפרטי של האנשים, ובמקביל לא לסרבל אותם עם מידע או סיסמאות שקשה לזכור.

מיכאלה כהן: בסופו של דבר, לכל אחד מאיתנו יש סיסמא לחשבון הבנק, לממשל זמין או בווטסאפ.

מיכאלה כהן: הוא צריך להבין שכשהוא נכנס אז זה כמה שפחות סבוך, והוא יודע שכשהוא פעם אחת נכנס, הוא בקלות יכול להיכנס בפעם הבאה ולאחר מכן ולא לחשוב פעמיים איפה הוא החביא את זה.

עינב קאבלה: בדיוק, בדיוק – זו השאלה.

מיכאלה כהן: אני בוודאות יודעת שזה משהו שקורה בשיתוף פעולה עם ממשל זמין וישראל דיגיטלית ואיתנו כדי לנסות ולפשט זאת ככל הניתן.

עינב קאבלה: יופי.

עינב קאבלה: ולהיות אופטימיים בשאלה מתי זה יקרה?

מיכאלה כהן: בהחלט.

מיכאלה כהן: באותה נשימה צריך להבין את האיזון בין השמירה על הפרטיות לבין העובדה שזה צריך להיות כמה שפחות מסורבל.

עינב קאבלה: ברור.

עינב קאבלה: לדעתי, אפשר לעשות את זה עם שמירה על פרטיות, כמו שאפשר לעשות הרבה דברים מאוד מאתגרים שאתם עושים.

עינב קאבלה: יתקנו אותי המומחים.

מיכאלה כהן: נכון.

מיכאלה כהן: אני בטוחה שממשל זמין ידברו על זה.

עינב קאבלה: אני שמחה לשמוע שהכיוון הוא חיובי ושבאמת אתם הולכים לצאת לדרך עם אפשרות להזדהות אחידה ושהאזרח צריך לזכור סיסמא אחת כשהוא בא במגע עם המדינה, הממשלה, וגם אתם בפנים.

מיכאלה כהן: למיטב הבנתי, גם בשיתוף פעולה עם ממשל זמין, האופציות של האזרח לקבל מספר אפשרויות שבהן הוא יכול להזדהות, התרחבו.

מיכאלה כהן: אם לאדם יש רק אופציה אחת והוא לא יכול להפעיל אותה הוא נמצא בבעיה והוא מתוסכל, אבל לא כך המצב כשהוא יודע שיש לו מספר אופציות להזדהות שהוא יכול לבחור ביניהן, ובכל זאת לשמור על הפרטיות שלו, ולקבל את השירות.

עינב קאבלה: זה בנוסף לזה שאתם מנהלים הזדהות נפרדת, לא אמרתי שתמחקו אותה.

מיכאלה כהן: כן, אנחנו לא רוצים.

מיכאלה כהן: להיפך – אנחנו רוצים דווקא שזה יהיה הכי - - -

אנדרי קוז'ינוב: זה סוג של הזדהות חד-פעמית שאדם מקבל לטלפון ונכנס עם הקוד.

מיכאלה כהן: כן, אגיד למה הדבר דומה.

מיכאלה כהן: התחלנו לתפעל צ'ט בפייסבוק של הביטוח הלאומי, וגם פה אפשר לעשות איזשהו צ'ט.

מיכאלה כהן: אבל כיוון שישנם דברים מאוד מאוד פרטיים, הבנו שיש את הקוד של הביטוח הלאומי אבל לא לכולם יש את הקוד של הביטוח הלאומי והם עדיין נצרכים, בטח ובטח בתקופת הקורונה.

מיכאלה כהן: ואז שאלנו: איך אנחנו יכולים לתת עוד אופציה כדי לקבל מענה?

מיכאלה כהן: עשינו סיעור מוחות והחלטנו שאנשים יכניסו את הזיהוי של הוויזה שלהם כי זה משהו מאוד מאוד פרטי וייחודי.

מיכאלה כהן: עשינו כל מיני גייטים כדי שיוכלו להיכנס, אבל גם לתת מספר אופציות.

מיכאלה כהן: אם אין לו את זה, אז יש לו עוד אופציה ועוד אופציה, כדי שלא ימצא עצמו ללא מענה בסופו של דבר.

מיכאלה כהן: גם הכניסה הזו צריכה להיות אחידה, ולא שונה, ולפשט אותה ככל הניתן כך שגם אם אין לאדם אופציה או אין אופציה אחת אז יש לו אופציה שתיים או שלוש.

מיכאלה כהן: הוא יוכל לבחור ביניהן, להיכנס פנימה ולקבל את המידע.

עינב קאבלה: תודה.

אנדרי קוז'ינוב: אני חייב לרוץ לוועדה אחרת, אני מתנצל.

אנדרי קוז'ינוב: כבדיחה - אולי דווקא ריבוי הסיס

אנדרי קוז'ינוב: מאות זה דבר טוב כי זה ידרבן אנשים להסכים להשתלת הצ'יפים – בדיחה, ממש בדיחה.

עינב קאבלה: לא, אני מבקשת שיודגש בפרוטוקול שחבר הכנסת התבדח – שאף אחד לא ייקח את זה למקום של הסקת מסקנות ויחרב לנו את הדיון.

אנדרי קוז'ינוב: חס וחלילה.

אנדרי קוז'ינוב: אני חייב להודות שהשירות של הביטוח הלאומי בשנים האחרונות בכלל הנושאים, גם הדיגיטלי וגם המענה הטלפוני, השתפר פלאים.

אנדרי קוז'ינוב: באופן אישי הזדקקתי לשירות של הביטוח הלאומי.

אנדרי קוז'ינוב: הכול היה במחשב ותוך שבוע וחצי דברים נפתרו, בלי שום מאמץ.

אנדרי קוז'ינוב: לא היה צורך להגיע ולא להתקשר – שום דבר.

אנדרי קוז'ינוב: הגשת מסמכים באופן מקוון, כל הבדיקות שהיה צריך לעשות באופן מקוון - הכול התבצע בצורה הכי נפלאה.

אנדרי קוז'ינוב: שוב, גילוי נאות, דיברנו לפני מספר חודשים על הנגשת האתר בשפה הרוסית, וגם האתר בשפה הרוסית התפתח מאז.

אנדרי קוז'ינוב: הכול הכול מתוקתק ואני רק רוצה לברך על כל הדברים האלה.

אנדרי קוז'ינוב: ככל שעובר הזמן, פחות פחות תלונות מגיעות אלינו מהאזרחים.

אנדרי קוז'ינוב: לא שאין, יש.

אנדרי קוז'ינוב: אבל עדיין אני יכול להגיד שהשירות שאתם מעניקים כרגע - - -.

אנדרי קוז'ינוב: אני מרגיש את עצמי מברך יותר מדיי כי התפקיד הוא בדרך כלל לפקח.

עינב קאבלה: שלא יעלה להם לראש.

עינב קאבלה: האמת, כשמגיע – מגיע.

עינב קאבלה: טוב שאתם באים לוועדה ושומעים גם מה שאנחנו אומרים שצריך לעשות, אבל גם פידבק חיובי הוא מאוד חשוב.

אנדרי קוז'ינוב: אני מרגיש שאני מברך יותר מדיי, אבל מגיע לכם באמת בכל מה שקשור לטיפול באזרחים בדבר הזה.

אנדרי קוז'ינוב: שוב, אני מתנצל.

אנדרי קוז'ינוב: מה שאתם אומרים מאוד מעשיר, אבל אני צריך ללכת לוועדה אחרת.

אנדרי קוז'ינוב: תודה רבה.

עינב קאבלה: תודה רבה, חבר הכנסת קוז'ינוב.

מיכאלה כהן: מעבר למה שיש בהחלטת הממשלה, אנחנו היינו שותף דומיננטי בכל מה שקשור לפרויקט מנוע זכויות.

מיכאלה כהן: זה כרגע בהרצה, זה עוד שנייה.

מיכאלה כהן: כשמנסים את זה, כמובן שולחים את זה לקרובים אלינו ביותר.

מיכאלה כהן: אני ניסיתי את זה ושלחתי את זה לחברה שהייתה בטוחה שהיא לא זכאית לדמי אבטלה והיא קיבלה רטרואקטיבית עשרות אלפי שקלים.

מיכאלה כהן: היא בכלל לא ידעה שהיא זכאית.

מיכאלה כהן: בזכות המנוע הזה היא התחילה להיכנס, רשמה את הפרטים, ענתה על כמה שאלות והיא הבינה.

מיכאלה כהן: האתר אמר לה: את זכאית לכך וכך.

מיכאלה כהן: היא הייתה בטוחה שזו שטות.

מיכאלה כהן: היא אמרה לי: לא הבנתי מאיפה כל הטוב הזה נפל עליי.

מיכאלה כהן: היא עכשיו פותחת עסק.

מיכאלה כהן: אנחנו כרגע משפצרים את זה, אבל הפרויקט הבין-משרדי הזה הוא נפלא.

מיכאלה כהן: היה שיתוף פעולה פורה וטוב.

מיכאלה כהן: אין לי ספק שיש מערכת כזו שבה אנשים פשוט מכניסים את הפרטים הבסיסיים שלהם ואפשר להגיד להם: אתם זכאים לזכויות האלו והאלו מהביטוח הלאומי או מכל משרד אחר.

עינב קאבלה: הם מקבלים רק את פרטי הזכות שלהם או שיש גם התראה על חובה?

מיכאלה כהן: זכויות.

מיכאלה כהן: יש כמובן עוד פרויקטים.

מיכאלה כהן: יש עוד חיבור של השירות האישי לאזור האישי הממשלתי, מה ששאלת קודם לכן, וגם כמובן עם ממשל זמין.

מיכאלה כהן: הקובייה האמצעית מדברת על איחוד כל המסמכים.

מיכאלה כהן: יש מסמכים שפרוסים בכל משרדי הממשלה.

מיכאלה כהן: אין צורך לבקש מהאזרח שלמשרד מסוים הוא יביא את המסמכים האלה ולמשרד אחר הוא יביא את אותם מסמכים פעם שנייה.

מיכאלה כהן: אם יש לי גישה וקשר - - -

עינב קאבלה: מה שאנחנו אוהבים לכנות ask once.

מיכאלה כהן: בדיוק, זה גם חלק בלתי נפרד מהתוכניות שאנחנו כבר עושים.

עינב קאבלה: תודה.

עינב קאבלה: ברוך הבא, חבר הכנסת אבוטבול.

עינב קאבלה: עדכן אותי אם תרצה לדבר.

עינב קאבלה: עו"ד ענת קאופמן, לשכת עורכי הדין, בבקשה.

ענת קאופמן: שלום ותודה רבה על זכות הדיבור.

ענת קאופמן: אני יושבת-ראש ועדת ביטוח לאומי בלשכת עורכי הדין.

ענת קאופמן: אנחנו מייצגים את כל עורכי הדין שעובדים מול המוסד לביטוח לאומי הרבה מאוד בנושאים כמו ועדות רפואיות וכל מה שקשור בזה.

ענת קאופמן: אני דווקא רוצה להתחיל בדברי שבח.

ענת קאופמן: מתחילת תקופת קורונה ועד היום, אנחנו נמצאים בקשר מתמיד עם המוסד לביטוח לאומי ואנחנו בהחלט זוכים לשיתוף פעולה ובהחלט רואים איך הביטוח הלאומי מנסה ועושה כל מאמץ לקיים את הדברים כרגיל, ובמיוחד זה נוגע לוועדות רפואיות.

ענת קאופמן: צריך לזכור באנשים נכים, נפגעים, שרוצים למצות את הזכויות שלהם, לקבל גמלאות, מהמוסד לביטוח לאומי.

ענת קאופמן: צריכים לקיים ועדות והוועדות משתדלות להתקיים, ובאמת נעשה קשר מאוד יפה.

ענת קאופמן: אני רוצה לשבח את ירונה שלום, שהיא יושבת-ראש ועדות רפואיות בביטוח הלאומי, שבאמת עושה מאמץ גדול בעניין הזה.

ענת קאופמן: בנוסף, ואנחנו מדברים על שירותים דיגיטליים, באמת לאחר הרבה הרבה ניסיונות יצא לפועל פיילוט של הביטוח הלאומי מול לשכת עורכי הדין של ממשק.

ענת קאופמן: צריך לזכור שעורכי דין מייצגים עשרות אלפים, אם לא מאות, של נכים מול המוסד הביטוח הלאומי.

ענת קאופמן: אמר ערן יעקב: עורכי הדין הם גם הלקוחות שלנו, והמטרה שלנו, של רשות המסים, היא לשרת אותם כדי שישרתו את הלקוחות.

ענת קאופמן: לכן, זה מאוד חשוב.

ענת קאופמן: הפיילוט הזה יצא לדרך, וגם בעניין הזה אני רוצה לשבח את הגברת נחמה שפירא שנמצאת איתנו, שבאמת עושים מאמצים.

ענת קאופמן: שתי הערות חשובות מהשטח לגבי הדברים האלה: ראשית, הקשר.

ענת קאופמן: דובר על זה שיש אפשרות ליצור קשר דיגיטלי עם המוסד, וזה חשוב מאוד.

ענת קאופמן: צריך גם לוודא שהמידע שאפשר לקבל הוא באמת המידע החשוב והנכון שהמבוטח יכול לקבל, ואדבר על פרוטוקולים.

ענת קאופמן: מדברים על השקיפות ועל הצורך לראות מה שהיה.

ענת קאופמן: אדם הולך לוועדה, יש פרוטוקול של הוועדה.

ענת קאופמן: הפרוטוקולים אמורים להיסרק לתוך האתר כי אחרת אותו מבוטח לא יכול לראות.

ענת קאופמן: הוא אולי יכול להיכנס לאתר, אבל הוא לא יכול לראות את המידע הרלוונטי.

ענת קאופמן: הפרוטוקולים מאוד חשובים כדי לראות שהוועדה אכן דנה בדברים וכדי שאדם יוכל לראות מה נקבע בוועדה ושתוכל להיות לו אפשרות לערער על כך במקרה והוא חושב שזה מגיע לו.

ענת קאופמן: הפרוטוקולים לא תמיד נסרקים, ואני מדבר יותר בתחום הנכות הכללית ופחות בתחום של נכות מעבודה - שם זה עובד בצורה יותר נכונה.

ענת קאופמן: בתחום נכות הכללית לא נסרקים הפרוטוקולים באופן מלא ושלם, וזה מאוד מאוד פוגע.

ענת קאופמן: כלומר, אתה נכנס לאתר, אבל אתה לא יכול לקבל את כל המידע.

ענת קאופמן: לכן, אנחנו חושבים שבעניין הזה יש מקום לשיפור.

ענת קאופמן: בכל הנוגע לפיילוט, שכרגע עובד עם קבוצה מצומצמת של עורכי דין והמטרה היא להרחיב אותו לכל עורכי הדין כדי שיוכלו לקבל באמת את השירות – גם פה צריך לעשות מאמץ גדול מאוד, והגיע הזמן להרחיב את זה וגם לשפר.

ענת קאופמן: הממשק הזה עדיין במידה מסוימת פרימיטיבי, הוא לא עובד עם כרטיס חכם.

ענת קאופמן: המוסד לביטוח לאומי עובד מול רואי חשבון עם כרטיס חכם.

ענת קאופמן: צריך לשפר את זה ולעשות את זה גם עם עורכי הדין כדי שהדברים יהיו מאובטחים, מצד אחד, וכדי שאפשר יהיה לקבל מידע נכון, מצד שני.

ענת קאופמן: המוסד צריך לעשות פה עוד צעד אחד קדימה, זה חשוב.

ענת קאופמן: אני יודעת שמר שפיגלר באמת שם את הנושא הדיגיטלי כנר לרגליו וגם את השירות לציבור.

ענת קאופמן: גם מול לשכת עורכי הדין יש יחסים מצוינים, אבל אלו דברים שצריך לשפר.

ענת קאופמן: שתי הערות לגבי רשות המסים: יש לקונה בכל הנוגע למידע שקשור לבקשות של פטור ממס, ששם בשירותים הדיגיטליים קשה למצוא תשובות לעניין הזה.

ענת קאופמן: דבר נוסף, עורך הדין לא יכול להיחשב למייצג אם יש רואה חשבון.

ענת קאופמן: לעומת זאת, אם יש שני רואי חשבון, הם יכולים לייצג גם יחד ולקבל מידע בשירות הדיגיטלי.

ענת קאופמן: אם יש רואה חשבון ועורך הדין, עורך הדין לא יקבל את המידע.

ענת קאופמן: זה דבר שלדעתי כדאי מאוד לשפר.

ענת קאופמן: תודה לוועדה הזו, זה מאוד חשוב.

מאיר שפיגלר: בהמשך למה שנאמר הרגע, קודם כול, בצדק רב.

מאיר שפיגלר: אנחנו מתכוונים בעתיד הקרוב לדאוג לכך שהפיילוט יהפוך להיות חלק בלתי נפרד משגרת העבודה שלנו מול כל עורכי הדין שיבקשו.

מאיר שפיגלר: זה חשוב, זה נכון.

מאיר שפיגלר: זה אינטרס משותף שלנו ושל לשכת עורכי הדין שמייצגת את עורכי הדין.

מאיר שפיגלר: ברוח מה שהיא אמרה, כך גם ייעשה מהר מאוד.

מאיר שפיגלר: לגבי סריקת המסמכים – אנחנו סורקים את המסמכים בתיקים החדשים.

מאיר שפיגלר: יש הבדל בין תביעות לנכות כללית מול תביעות לנכות מעבודה.

מאיר שפיגלר: בעיקר, ובדרך כלל, עורכי דין מלווים לקוחות בתביעות של נכות מעבודה שהן יותר משמעותיות וגם יותר מהותיות.

מאיר שפיגלר: אנחנו גם בהקשר הזה מודעים לצורך להפוך את המידע לדיגיטלי כך שאפשר יהיה לראות אותו בכל מקום, ולאו דווקא במקום מסוים, ובכל שעה שרק יחפצו בכך.

מאיר שפיגלר: זו בדיוק הגישה שלנו לעניין הקלה ושקיפות.

מאיר שפיגלר: כי בוועדות אחד הדברים שעומדים כרגע לפיתוח הוא שכל לקוח שיוצא מהוועדה אליה הוא מגיע, יקבל גם את הפרוטוקול בצורה מקוונת וגם את רשימת המסמכים הרפואיים שבהם נברו, הסתכלו, בדקו ובחנו אותם לטובת התביעה שלו, כך שהוא יוכל אחר כך לראות אם פסחו חס וחלילה על איזשהו מסמך או שלא נתנו את הדעת למשהו מסוים.

מאיר שפיגלר: הדברים יהיו שקופים באופן מלא.

עינב קאבלה: יפה.

עינב קאבלה: מתי זה צפוי לעלות?

מאיר שפיגלר: זה כבר נעשה, אנחנו מקדמים את זה במסגרת שנקרא פרויקט תבל.

מאיר שפיגלר: זו המערכת הממוחשבת שאמורה להיות בסיס העבודה של הביטוח הלאומי בשנים הבאות.

מאיר שפיגלר: כרגע היא נותנת מענה מלא לתביעות חדשות בנכות כללית, והיא נותנת רק בנושא הוועדות מענה מלא לנכות מעבודה.

מאיר שפיגלר: אנחנו בהחלט מטייבים את הנתונים ומשפרים את תפקוד המערכת על בסיס מה שנאמר מטעם לשכת עורכי הדין

עינב קאבלה: תודה.

עינב קאבלה: מיטל גרייבר שורץ, איגוד האינטרנט הישראלי, בבקשה.

מיטל גרייבר שורץ: שלום, ותודה על רשות הדיבור.

מיטל גרייבר שורץ: אני מעריכה את כל מה ששמענו פה על העבודה של רשות המסים ושל הביטוח הלאומי.

מיטל גרייבר שורץ: איגוד האינטרנט היא עמותה שמטרתה לשמור על אינטרנט בטוח ופתוח.

מיטל גרייבר שורץ: אנחנו עוסקים בצמצום הפער הדיגיטלי בחברה הערבית כבר יותר מעשור.

מיטל גרייבר שורץ: אני רוצה לדבר על האתרים של רשות המסים והביטוח הלאומי בערבית.

מיטל גרייבר שורץ: אנחנו יודעים שהרחבת הנגישות לאינטרנט לאנשים בחברה הערבית היא מנוף צמיחה לצמצום פערים חברתיים וכלכלים.

מיטל גרייבר שורץ: השנה האחרונה הפכה לשנת מפנה בכל הנוגע לאינטרנט.

מיטל גרייבר שורץ: משבר הקורונה גרם לכולנו להבין שהאינטרנט היא תשתית קריטית לתפקוד יעיל של המשק, גם בשגרה וגם בחירום.

מיטל גרייבר שורץ: היעדר נגישות לאינטרנט ולאתרי אינטרנט חשובים כמו האתרים האלה, משמעותו העמקת פערים חברתיים וכלכליים.

מיטל גרייבר שורץ: הבעיה היא שהנגשת אתרי אינטרנט ממשלתיים נעשית, לצערנו, על בסיס וולונטרי, ללא החלטה אסטרטגית, ללא משאבים וללא כוח-אדם ייעודי.

מיטל גרייבר שורץ: אנחנו עושים פעילויות כדי לגרום לאתרי ממשלה להיות יותר נגישים לחברה הערבית.

מיטל גרייבר שורץ: אנחנו בקרוב גם נפרסם מדריך בנושא.

מיטל גרייבר שורץ: אני רוצה להעביר את רשות הדיבור לנביל ארמלי, שבדק לבקשתנו את אתר רשות המסים בערבית, כדי שיציין את הבעייתיות שיש.

עינב קאבלה: בבקשה, בקצרה.

נביל ארמלי: צוהריים טובים לכולם.

נביל ארמלי: הדיון הוא מרתק ומעניין מאוד.

נביל ארמלי: שמי נביל ואני חבר באיגוד האינטרנט וגם מומחה ובעלים של חברה שמספקת פתרונות תוכן שבשפה הערבית, בעיקר בתחום הדיגיטל.

נביל ארמלי: אני גם מלווה את האיגוד בהמון פרויקטים הקשורים להנגשת תוכן דיגיטלי לשפה הערבית.

נביל ארמלי: אני רוצה להתחיל את הדברים שלי בפרגון מאוד גדול, גם לרשות המסים וגם לאתר של הביטוח הלאומי, שיחסית להרבה מאוד אתרים מאוד מרכזיים וממשלתיים, כמו: משרד האוצר, משרד הפנים, משרד התיירות, עושים עבודה מאוד מאוד טובה.

נביל ארמלי: ההנגשה של האתר של המוסד לביטוח לאומי טובה מאוד לדוברי השפה הערבית, וכנ"ל גם של רשות המסים, שוב, יחסית לאתרים של משרדים אחרים שכמעט ולא מונגשים לקהל דובר הערבית.

נביל ארמלי: עם זאת, חשוב מאוד לציין שעם כל הכוונות הטובות והעבודה הקשה והמושקעת באתרים האלה, יש עדיין הרבה לעשות.

נביל ארמלי: מסריקה מאוד מהירה של שני האתרים האלה, יש דברים שמחייבים טיפול מיידי, ואי הטיפול בהם גורם לבעייתיות ולכישלון בהנגשת התכנים האלה.

נביל ארמלי: שני האתרים, גם של רשות המסים וגם של הביטוח הלאומי, מתיימרים להציג אתר מראה בערבית.

נביל ארמלי: אתר מראה, בהגדרתו, הוא אתר שמציג את כל מה שנמצא בתוך אתר האם, או האתר המקורי, ובמקרה שלנו בשפה העברית.

נביל ארמלי: בשני המקרים האלו, האתר הוא לא אתר מראה למרות שהוא מתיימר להיות כזה.

נביל ארמלי: חסרים שם הרבה דברים.

נביל ארמלי: הרבה חומרים שקיימים ומעודכנים בעברית, לא קיימים ולא מעודכנים בשפה הערבית, וזה יוצר בעיה מאוד מרכזית.

נביל ארמלי: ברגע שהאזרח דובר השפה הערבית מגלה שהאתר בשפה הערבית לא מעודכן אחד לאחד כמו שזה נמצא באתר בעברית, הוא מאבד את האמון, נוטש את האתר, לא משתמש ולא נחשף לשירותים שהוא מציע.

נביל ארמלי: הבעיה הראשונה והמהותית היא חוסר התאמה.

נביל ארמלי: שנית, למרות שחלק גדול מהאתר מונגש בערבית, כשמגיעים לנקודה של יצירת קשר, גם אם זה דרך פנייה למשרדים הרלוונטיים או דרך טפסים או צ'ט, או דרך - - -, זה רק בעברית, וזה דבר שהוא מאוד בעייתי.

נביל ארמלי: יש נקודות שחייבים לשפר בכל מה שקשור לתרגום מבחינת טרמינולוגיה והנגשה, ולא רק מבחינה טקסטואלית אלא בשיטות אחרות, וגם כן לשווק ולקדם את השירותים שהאתרים האלה מציעים גם בשפה הערבית.

נביל ארמלי: אם אתה לא מקדם את התכנים האלה ולא מצליח לגרום לאנשים להגיע אליהם, לא עשית כלום.

נביל ארמלי: שוב, הרבה פרגון על מה שנעשה עד עכשיו, אבל יש עוד הרבה מה לעשות כדי להשלים את המשימה כמו שצריך.

עינב קאבלה: נביל, תודה רבה.

עינב קאבלה: עו"ד יהונתן קלינגר, בבקשה.

יהונתן קלינגר: צוהריים טובים ותודה רבה.

יהונתן קלינגר: אני כמובן מברך על ההתקדמות, ומודה לכולם גם על הגדלת הראש מצד הביטוח הלאומי, אלא, כפי שאמר מנכ"ל הביטוח הלאומי, במסגרת הגדלת הראש כאן הם עשו איזושהי פעולה, וכאיש פרטיות היה פה מעשה שלא אמור להיעשות, לדעתי.

יהונתן קלינגר: זה משהו שמעיד על חוסר חשיבה.

יהונתן קלינגר: מנכ"ל הביטוח הלאומי יושב ואומר כאן: התקשרנו לקרובי משפחה של אנשים.

יהונתן קלינגר: עם כל הכבוד, המצב המשפחתי והיחסים בין קרובי משפחה, הם לא משהו שנמצא במערכות הביטוח הלאומי.

יהונתן קלינגר: אם מישהו רב עם ההורים שלו, הוא לא צריך לדעת מה מצבם, האם הם זכאים למענק או לא, לכמה מענק, ואם יש להם פרטי חשבון בנק מעודכנים או לא.

יהונתן קלינגר: אני רוצה לוודא ולקוות שזו הייתה אומנם מעידה חד-פעמית ושיתמקדו בתהליכים כאלה בחשיבה על פרטיות.

יהונתן קלינגר: כי הגדלת הראש הזו, שאני בטוח שבאה ממקום טוב, סיכנה פרטיות של כל אזרחי ישראל ומראה שבפועל לא נעשתה פה חשיבה עמוקה לפני שעשו תהליך כזה, וזה תהליך ענק.

יהונתן קלינגר: אני ממש רוצה לשמוע למה לא נבחנו חלופות אחרות לפני שהתקשרו לילדים או להורים של מישהו ואמרו להם: קרובי המשפחה שלכם במצב פיננסי מסוים.

יהונתן קלינגר: תודה.

עינב קאבלה: תודה, עו"ד קלינגר.

מאיר שפיגלר: קודם כול, לא התקשרנו.

מאיר שפיגלר: המידע שיש ברשותו של הדובר האחרון פשוט שגוי, לא נכון.

מאיר שפיגלר: שנית, נעזרנו באמצעות מסרונים.

יהונתן קלינגר: אני מסתמך רק על מה שאמרת פה.

מאיר שפיגלר: אני לא אמרתי: התקשרנו.

מאיר שפיגלר: תקשיב טוב, הכול מוקלט.

מאיר שפיגלר: אפשר לראות אם אמרתי: התקשרנו.

מאיר שפיגלר: אמרתי: שלחנו מסרונים, אס אם אסים, עם פניות אל ההורים עבור הילדים, והילדים עבור ההורים.

מאיר שפיגלר: כן, אנחנו רצינו להעביר את המענק, וזה היה חשוב לנו מאוד.

מאיר שפיגלר: לא נכנסו לצנעת הפרט, ביקשנו סיוע בלבד.

מאיר שפיגלר: החלופה היא שהם לא היו מקבלים את המענק.

מאיר שפיגלר: זה הסיפור – נורא פשוט.

מאיר שפיגלר: עושים את זה לא מעט פעמים.

מאיר שפיגלר: לדוגמא, בעבר היו חשבונות רדומים בבנקים.

מאיר שפיגלר: חשבון רדום זה כסף ששייך למישהו שלא בא לקחת אותו כי הוא לא ידע שהוא צריך לקחת אותו, ואף אחד לא עושה מעשה כי כל אחד רועד מפחד לנקוט באיזושהי גישה שיש בה כדי לדאוג לכך שאנשים שיש להם במקרה הזה כסף בבנק, ידאגו לבוא לקחת ולקבל אותו, או בכלל ליידע אותם שהוא קיים.

מאיר שפיגלר: כן, אנחנו היינו פרו-אקטיביים.

מאיר שפיגלר: אני חושב שעשינו מעשה ראוי וטוב עם מינימום, מינימום, של חדירה לצנעת הפרט, ומקסימום מוטיבציה לדאוג לכך שכל התושבים במדינת ישראל יקבלו את מה שמגיע להם במסגרת המענקים.

עינב קאבלה: תודה על תגובתך.

עינב קאבלה: כמובן שברור, ואין חולק, שהדבר נעשה מכוונה טובה ועם מטרה טובה, ורואים את זה.

עינב קאבלה: אולי צריך לחדד.

מאיר שפיגלר: לא עשינו שום דבר רע.

מאיר שפיגלר: לא נתנו פרטים, לא כלום, זולת בקשה לדרבן את אלו שאין לנו את חשבון הבנק שלהם, שייכנסו למערכת ויזינו אותו.

מאיר שפיגלר: זה משהו שמעיק אליי.

מאיר שפיגלר: אם הולכים על הדברים האלה, בסוף אין שירות כי על כל דבר יש משהו שאומר לא לתת.

מאיר שפיגלר: כן, אני עשיתי את זה ואני שמח.

עינב קאבלה: מר שפיגלר, אני מעריכה אותך ואין צורך שתרים את הקול בעוצמות שאתה מכוון אליי.

עינב קאבלה: זכותו הייתה להעיר, וזכותך להגיב כמובן.

מאיר שפיגלר: אני מדבר כך כל הזמן.

עינב קאבלה: אני יודעת, אני אומרת את הדברים מתוך כבוד.

עינב קאבלה: לי ברור, ואין חולק שהדברים טובה וראויה.

עינב קאבלה: אני כן חושבת ששווה לחדד אלו פרטים נמסרים או מועברים.

עינב קאבלה: יכול להיות שפה הובנתם אולי לא נכון ולכן נאמרה ההערה.

עינב קאבלה: בוודאי שלצד שירות מצוין, שאתם חותרים אליו, ורואים את זה, חייבים לקחת בחשבון את נושא הגנת הפרטיות.

עינב קאבלה: אני בטוחה שאתם ערים לזה, אבל חשוב לי גם להגיד את זה.

מיכאלה כהן: בסדר גמור, זה כל הזמן לנגד עינינו.

מיכאלה כהן: זה משהו שאנחנו לא מבטלים בכלל.

מיכאלה כהן: כפי שציין המנכ"ל, ספציפית לעניין זה, לא צוינו שום פרטים, לא צוין מה המצב או כמה חשבון – שום כלום, רק צריך למלא פרטים.

מאיר שפיגלר: להזין את חשבון הבנק.

מיכאלה כהן: בדיוק, וגם בלי קישור, בלי כלום, אלא: תיכנסו לאתר הביטוח הלאומי, תזינו פרטים, וזה הכול.

מיכאלה כהן: מעבר לזה לא היה שום דבר, לכן זה לא מדויק בעליל.

מיכאלה כהן: להיפך, דווקא פה ספציפית היינו מאוד מאוד מעורבים בתהליך, גם ברמת המלל ומה עובר לאזרח, ולא נאמר ולא נחשף שום פרט אישי.

עינב קאבלה: זו הבהרה חשובה כי לצד השירות המצוין חייבים לראות נגד עינינו את הגנת הפרטיות.

עינב קאבלה: אני בטוחה שזה מלווה אתכם בצעדים שאתם מבצעים.

עינב קאבלה: סיגל גולן עתיר, סגנית ראש רשות התאגידים, בקצרה, בבקשה.

סיגל גולן עתיר: צוהריים טובים ליושבת-ראש ולכל הדוברים.

סיגל גולן עתיר: אני רוצה להחזיר למיקוד, - - - מתייחסים מנקודת המבט של הלקוח.

סיגל גולן עתיר: כשאנחנו מדברים על הכותרת של ask once, המשמעות של זה היא שיתוף פעולה בין הרשויות כי המידע לפעמים מפוזר בין הרשויות, וזו המהפכה הגדולה שאנחנו בעיצומה.

סיגל גולן עתיר: כמובן שצריך לעשות תוך דגש על נושא הפרטיות, כפי שהזכיר הדובר הקודם.

סיגל גולן עתיר: בדיון שקיימנו עכשיו הייתה התקדמות גדולה ובאמת יש המון פרגון מצד הדוברים ויש תהליכים מצוינים, וכעובדת מדינה ותיקה אני אומרת שיש התקדמות מאוד גדולה בתהליכים האלה.

סיגל גולן עתיר: אני רוצה להדגיש שאנחנו עשינו בשנה-שנתיים האחרונות עבודה מול ממשל זמין.

סיגל גולן עתיר: הייחוד שלהם הוא בנושא הנגשת המידע לציבור.

סיגל גולן עתיר: הוא השחקן העיקרי פה, הוא הלקוח שלנו.

סיגל גולן עתיר: הוא זה שצריך להיות מרוצה, לא אנחנו צריכים להיות מרוצים מעצמנו, הוא צריך להיות מרוצה מאיתנו.

סיגל גולן עתיר: ביסוד העבודה של ממשל זמין יש את התפיסה הרוחבית.

סיגל גולן עתיר: התפיסה הרוחבית שקיימת כבר כתשתית מאפשרת להם תוך זמנים קצרים להנגיש לציבור בצורה טובה כל מיני נושאים.

סיגל גולן עתיר: כיוון שהמידע מצוי במשרדים, זה כמובן כרוך בשיתוף פעולה של ממשל זמין עם גורמי המחשוב של כל משרד שמשכיל לנצל את המשאבים האלה.

סיגל גולן עתיר: אני רוצה לתת דוגמא טרייה שמתייחסת לכמה מהנושאים שעלו והיא התמודדות בזיופים בהעברת מניות.

סיגל גולן עתיר: אנחנו ידענו שהנושא הזה יעלה לכותרות בגלל איזושהי חקירה משטרתית.

סיגל גולן עתיר: במקום להיערך בצורה של מוקדים טלפונים, שזו גם אפשרות, ההיערכות העיקרית הייתה ביצירת גם כלים חדשים וגם ביצירה של הנגשה שלהם לציבור בצורה טובה.

סיגל גולן עתיר: כל הזמן מדברים על אנשים שיש להם או אין להם אוריינות דיגיטלית, אבל יש הרבה אנשים שהם בתווך, וגם זה מאוד חשוב.

סיגל גולן עתיר: הילדים שלנו כבר יודעים הכול מבלי שצריך ללמד אותם.

סיגל גולן עתיר: למשל, בתהליכים אצלנו, כשעלה שיש חשיבות מאוד גדולה לזה שכל אדם יוכל לדעת לאיזה חברות הוא קשור כדי שלא יחשוש שזייפו מניות והעבירו כל מיני מניות שבבעלותו, במקום שהאדם יצטרך לפנות אלינו בכל מיני דרכים, אנחנו הנגשנו את זה.

סיגל גולן עתיר: עשינו שימוש באזור האישי של ממשל זמין כך שכל אדם שרוצה נכנס למערכת ולאזור האישי שלו.

סיגל גולן עתיר: הוא לא צריך לפנות לאף אחד, הוא לא צריך להתקשר, הוא לא צריך לשלוח מייל.

סיגל גולן עתיר: הוא עושה זאת באופן עצמאי.

סיגל גולן עתיר: זה משהו שהולך ונכנס בכל מיני רמות.

סיגל גולן עתיר: חלק גדול מהאנשים כבר יודע לעשות את זה.

סיגל גולן עתיר: לאלו שלא יודעים יש מענה כמובן בערוצים האחרים.

סיגל גולן עתיר: ממש בלחיצת כפתור הוא מקבל את כל המידע הרלוונטי.

סיגל גולן עתיר: אנחנו חששנו מעומס פניות ושיחות.

סיגל גולן עתיר: זו הייתה הצלחה מסחררת.

סיגל גולן עתיר: כמעט כל הפונים פנו באמצעי הזה וכמעט לא היו צריכים להגיע אלינו אלא במקרים הבעייתיים.

סיגל גולן עתיר: אני חושבת שזו צריכה להיות הכוונה והמגמה, כמובן במקביל לערוצים אחרים.

סיגל גולן עתיר: אחד היתרונות הוא שזה גם מפנה את המשאבים למי שחסרה לו אוריינות דיגיטלית.

סיגל גולן עתיר: מי שחייב לעשות שיחת טלפון, המענה אליו יהיה הרבה יותר מהיר אם כל מי שמסוגל לעשות את השימוש במענים הדיגיטלים, יעשה את השימוש באמצעים כמו ממשל זמין.

סיגל גולן עתיר: עלה נושא השפה הערבית על-ידי כמה דוברים.

סיגל גולן עתיר: אנחנו עשינו שימוש בעוד כלי של ממשל זמין של Mini Site , שגם משרד הבריאות עשה בו שימוש בקורונה.

סיגל גולן עתיר: זה מנגיש את המידע בצורה מאוד מאוד ברורה וידידותית גם לאלה שחצי אוריינים דיגיטליים, וגם בערבית.

סיגל גולן עתיר: אני חושבת שזה חוסך המון המון משאבים ציבוריים והמון זמן ועצבים ללקוחות.

סיגל גולן עתיר: אצלנו זו הייתה הצלחה מאוד גדולה.

סיגל גולן עתיר: אנחנו עובדים, עוד לפני קורונה, אבל ביתר שאת, בנושא האזור העסקי.

סיגל גולן עתיר: אותו הדבר שיש לנו לגבי אנשים פרטיים, האזור האישי, הנהדר בעיניי, וזה כלי מרשים מאוד, אותו כלי יהיה גם לחברות, כך שחברות יוכלו להתנהל מול גורמים בממשלה, לפחות בשלב הראשון ויש עוד חזון לעתיד, בלי בירוקרטיה ובאופן עצמאי.

סיגל גולן עתיר: אני חושבת שבמאה ה 21, ב- Start-Up Nation, לשם אנחנו צריכים להתכוון.

סיגל גולן עתיר: תודה.

עינב קאבלה: תודה רבה.

עינב קאבלה: שלמה אוחיון, סמנכ"ל מרשות המסים, בבקשה.

שלמה אוחיון: שלום, צוהריים טובים.

שלמה אוחיון: גברתי היושבת-ראש, תודה על הזכות לענות פה.

שלמה אוחיון: שמעתי את הדיון מתחילתו ועד הסוף ואת דברי מנהל רשות המסים ואת דברי מנכ"ל הביטוח הלאומי.

שלמה אוחיון: ארצה להתייחס לכמה נושאים שעלו פה: ראשית, מענה בשפות.

שלמה אוחיון: במוקד ובמענה הטלפוני שלנו, שערן ציין אותו, יש מענה בשפות, גם ברוסית, צרפתית ובערבית.

שלמה אוחיון: ככל שאדם מבקש מענה טלפוני באחת מהשפות הללו, בהסכם שלנו מול החברה שמפעילה את המוקד, כמובן בניהול שלנו, יש מענה גם בשפות הללו.

שלמה אוחיון: לעניין המענה לאלה שמתקשים והאוריינות הדיגיטלית שלהם היא נמוכה מאוד – כמובן שבכל המשרדים שלנו ברשות המסים, במס הכנסה, העמדנו עמדות מחשב שיש להם תומכים, ואנשים שמתקשים יכולים להגיע אלינו ולקבל גם סיסמא או לקבל אפילו סיוע בכניסה לאתר ולקבל את השירות שלעיתים הוא מקוון מלא ואי-אפשר לעשות אותו בצורה אחרת.

שלמה אוחיון: למשל, הגשת דוח שנתי יכולה להיות רק בדרך מקוונת, ומי שאין לו אמצעים והוא מתקשה בהם, יכול לבוא אלינו ולקבל סיוע, לקבל סיסמא, ואנחנו מסייעים לו להגיש את הדוח.

שלמה אוחיון: לעניין ייצוג של עורכי דין – אין בעיה.

שלמה אוחיון: עורכי דין יכולים לייצג גם ברשות המסים, יכולים להירשם כמייצגים ברשות המסים.

שלמה אוחיון: לכן, לא ברור לי מה הבעיה שהועלתה פה.

שלמה אוחיון: אבל ככל שהיא עדיין קיימת, אשמח שיפנו אליי וידברו איתי בעניין זה כי אני אמון גם על נושא זה.

שלמה אוחיון: נשמח למצוא פתרון ולהבין במה דברים אמורים.

שלמה אוחיון: חברת הכנסת סונדוס שאלה את ערן יעקב מדוע כדי לקבל את המקדמה של ספטמבר-אוקטובר, את המענקים הבאים, נדרשת הגשה או אמירה שקיבלת מענק למרץ-אפריל.

שלמה אוחיון: הדרישה הזו נקבעה בחקיקה.

שלמה אוחיון: היא רלוונטית רק למקדמה.

שלמה אוחיון: בתחילת נובמבר אנחנו נעלה עם המענק המלא, ולמענק המלא אין שום דרישה שהזכות מותנת בקבלת מענק קודם.

שלמה אוחיון: לכן, מבחינה זו אין שום בעיה.

שלמה אוחיון: לעניין האתר – ביררתי עם דוברת רשות המסים שאמונה על ניהול האתר.

שלמה אוחיון: קודם כול, האתר שלנו מונגש בשפה הערבית.

שלמה אוחיון: יכול להיות שיש ניואנסים כאלו ואחרים שבתרגום שלהם לערבית נפלו טעויות.

שלמה אוחיון: נשמח לקבל הערות בעניין הזה ולתקן את זה, אם יש צורך.

שלמה אוחיון: כל מה שקשור למענק הקורונה מתורגם מלא לערבית, כולל ההנגשה של השירותים.

שלמה אוחיון: מענק עבודה שהאוכלוסייה דוברת לערבית נזקקת לו והיא חלק גדול מהצרכנים של השירות הזה, גם שם יש סימולטור ויש גם יישום מלא שכולו בערבית.

שלמה אוחיון: אין מעבר לעברית, הכול בערבית, עד לשלב הזכאות.

שלמה אוחיון: לכן, מבחינה זו אני חושב שאנחנו על זה.

שלמה אוחיון: אם הובן מדבריי שאנחנו נחים על זרי הדפנה, התשובה היא לא.

שלמה אוחיון: אנחנו עדיין עושים רבות ויש לנו כברת דרך ארוכה, שחלקה כרוכה בשיתופי פעולה גם עם גופים אחרים, ביטוח לאומי, ממשל זמין, תקשוב, משרד הדיגיטל, רשות התאגידים ועם משרדים אחרים.

שלמה אוחיון: אני מניח שבשילוב ידיים של כולנו נוכל להיות במקום בו אנחנו רואים את הלקוח במרכז, לא רק כסיסמא אלא הלכה למעשה.

עינב קאבלה: מר אוחיון, תודה רבה שהיית איתנו בדיון הזה.

עינב קאבלה: אם למי שהעלה את הנושאים השונים בזום יש שאלות פרטניות, אז הזמין אתכם מר אוחיון לפנות אליו גם באופן ישיר.

עינב קאבלה: מר שפיגלר, בבקשה.

מאיר שפיגלר: כפי שציין כמעט כל אחד ואחד מהדוברים, אנחנו מחויבים לשירות כלפי הציבור הרחב ככלל, ובתקופה הזו בפרט.

מאיר שפיגלר: אנחנו בהחלט רגישים, מזדהים, מודעים, למה שפוקד אותו ונעזרים בכל הכלים הקיימים, כולל יציאה מגבולות הקופסא, הסטת הרטיות מהעיניים כי אנחנו לא נמצאים בימים כתיקונם.

מאיר שפיגלר: אני תמיד אומר לעובדים: אני יודע למה לא.

מאיר שפיגלר: תאמיני לי, אם הם לא יתנו לי סיבות, אני אתן להם סיבות.

מאיר שפיגלר: אני רוצה לדעת למה כן, איך אפשר לעשות ואיך אפשר לקדם ולא להיות במצב של קיבעון וקיפאון, כי אז יש הכול חוץ משירות.

מאיר שפיגלר: אנחנו וכל עובדי הביטוח הלאומי מכוונים לשם, עם גמישות מחשבתית, גמישות בקבלת ההחלטות.

מאיר שפיגלר: הדברים האלה מפרים, טובים וראויים, גם בימים כתיקונם, לא כל שכן בימים האלה, ולשם אנחנו חותרים.

מאיר שפיגלר: תודה רבה.

עינב קאבלה: תודה רבה.

עינב קאבלה: אני מודה לך ולמיכאלה שהייתם נכונים להגיע ולתרום מזמנכם.

עינב קאבלה: אני מאוד מעריכה את זה וכולם מעריכים את זה פה.

עינב קאבלה: מר שחר ברכה, בבקשה.

שחר ברכה: תודה רבה על רשות הדיבור.

שחר ברכה: היה באמת דיון מרתק וחשוב, ותודה שהוא התקיים.

שחר ברכה: ראינו פה הרבה התייחסויות לעניין זה שהלקוח הוא במרכז, בין אם הוא אדם עם מוגבלויות, בין אם הוא עורך דין, מייצג, אפוטרופוס, אב או אם או אזרח מהיישוב.

שחר ברכה: חשוב לזכור בסוף שמול כל המשרדים והמערכת, עומד אדם אחד עם רצון לבצע חובה או זכות, וחובה עלינו לעשות את זה בדרך שהכי נוחה לו לעשות את זה.

שחר ברכה: הביטוח הלאומי ורשות המסים עלו פה, אבל יש עוד הרבה מאוד משרדים עם הרבה מאוד מערכות ותיקות.

שחר ברכה: שתי הדוגמאות שעלו פה הם משרדים עתירי שירות והשינוי באמת לא יכול להתבצע מהרגע להרגע.

שחר ברכה: יש לבצע אותו בצורה אחראית שדואגת באמת גם לזכויות, לפרטיות ולאבטחת המידע ולביטחון וסייבר והכול, אך בקצה של הדברים נותנת מענה מרכזי, אחוד, נגיש ונוח, כי כל פעולה שאנחנו עושים היום משליכה גם שנים קדימה.

שחר ברכה: זה לא משהו שאנחנו יכולים לטפל בו היום ומחר לתקן אותו.

שחר ברכה: יש שיתוף פעלה פורה עם כל הגופים, שאני מאמין שרק הולך ומתהדק.

שחר ברכה: קשה להגיד בזכות הקורונה, אבל בגלל הקורונה לוחות הזמנים באמת מתהדקים.

שחר ברכה: יש עצימות מאוד גבוהה בדרגים הכי גבוהים של הנהלת כל הגופים האלה בדברים שהיו יכולים לקחת טיפה יותר זמן בעבר.

שחר ברכה: אני חושב שהרגשת את זה בירידה לפרטים ובהיכרות של כל אחד ממנהלי הגופים.

שחר ברכה: אנחנו כמובן מברכים על זה במשרד הדיגיטל, רשות התקשוב ישראל דיגיטלית מלווים את זה, מספקים למשרדים האלה את מיטב הכלים והטכנולוגיה לעשות את זה בצורה אחידה על מנת שגם ההוצאה וההסתכלות הציבורית תהיה מרוכזת במקום אחיד.

שחר ברכה: אני מאמין שעוד נחזור ונדווח על ההתקדמות שלנו וניתן באמת בסוף בשטח לאזרחים להרגיש את השינוי הזה הלכה למעשה.

עינב קאבלה: תודה רבה.

עינב קאבלה: לסיכום, אני באמת מודה לכולכם על שהגעתם, ובפרט למנכ"ל הביטוח הלאומי, שאני יודעת שבתקופה הזו זמנו מאוד קצר ויש עוד דברים לעשות, אז תודה.

עינב קאבלה: תודה גם לראש הרשות המסים שהיה איתנו, וגם לך, ראש רשות התקשוב, ולכל המשתתפים.

עינב קאבלה: אין ספק שניכר שכל הגורמים, ממש עד הקודקוד העליון שבהם, שהשתתפו פה, שואפים לשירות מטבי יותר לאזרחי, ותמיד שואפים לייעול ולשיפור.

עינב קאבלה: אני מאוד מברכת על הגישה הרצויה והמבורכת הזו, וטוב שכך זה מתנהל.

עינב קאבלה: לאור החלטה 260, שעליה ביקשנו לקיים את הדיון והאצת השירותים הדיגיטליים, לגבי כל הנושאים האלו שחלקם קיבלו התייחסות ספציפית פה, כמו נושא הזדהות אחידה, או שיפור העברת מידע בין הגופים למשרדי הממשלה עצמם לבין הגורמים השונים, אני מברכת על זה שהראייה היא חיובית והמטרה היא באמת לממש את המטרות האלה.

עינב קאבלה: אני חושבת שזו ממש בשורה.

עינב קאבלה: נכון שיש החלטה, אבל זה שהגופים נכונים לשבת ולקדם את זה ברוח טובה ובהבנה שכל הדברים האלה נועדו כדי שלאזרחים יהיה קל יותר, זו בשורה מאוד מאוד חיובית לכך שאנחנו הולכים לעבר הכיוונים האלה שישפרו באמת את השירות.

עינב קאבלה: אני בוודאי רואה מקום גם להנגיש את זה תוך אבטחת המידע הנדרשת והגנה על הפרטיות מצד כולם – זה נדבך חשוב.

עינב קאבלה: אני באמת מברכת אתכם על הפעילות החשובה שאתם עושים.

עינב קאבלה: עלו והצליחו.

עינב קאבלה: תודה רבה לכם.